
GUVERNUL  REPUBLICII  MOLDOVA

HOTĂRÂRE nr.

din                                        2026
Chișinău



cu privire la instituirea și funcționarea Punctului Unic de Contact și a Punctelor Naționale de Contact în scopul schimbului de date și informațiiUE
Proiect

------------------------------------------------------------

În temeiul art. 6 alin. (2), (6) și (7), art. 19 alin. (8), art. 22 alin. (2), art. 42 alin. (4) și art. 56 alin. (2) din Legea privind cooperarea polițienească internațională (Monitorul Oficial al Republicii Moldova, nr. YYY - YYY, art. ZZZ), Guvernul HOTĂRĂŞTE:

Prezenta Hotărâre:
- transpune parțial Regulamentul (UE) 2024/982 al Parlamentului European și al Consiliului din 13 martie 2024 privind căutarea și schimbul automatizat de date în scopul cooperării polițienești, și de modificare a Deciziilor 2008/615/JAI și 2008/616/JAI ale Consiliului și a Regulamentelor (UE) 2018/1726, (UE) 2019/817 și (UE) 2019/818 ale Parlamentului European și ale Consiliului (Regulamentul Prüm II), publicat în Jurnalul Oficial al Uniunii Europene L 2024/982 din 5 aprilie 2024, CELEX: 32024R0982;
- transpune parțial Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere, publicată în Jurnalul Oficial al Uniunii Europene, L 210 din 6 august 2008, așa cum a fost modificată ultima oară prin Regulamentul (UE) 2024/982 al Parlamentului European și al Consiliului din 13 martie 2024, CELEX: 32008D0615;
- transpune parțial Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere, publicată în Jurnalul Oficial al Uniunii Europene, L 210/12 din 6 august 2008, așa cum a fost modificată ultima oară prin Regulamentul (UE) 2024/982 al Parlamentului European și al Consiliului din 13 martie 2024, CELEX: 02008D0616-20240425;
- transpune parțial Directiva (UE) 2023/977 a Parlamentului European și a Consiliului din 10 mai 2023 privind schimbul de informații dintre autoritățile de aplicare a legii ale statelor membre și de abrogare a Deciziei-cadru 2006/960/JAI a Consiliului, publicată în Jurnalul Oficial al Uniunii Europene, L 134/1 din 22 mai 2023, CELEX: 32023L0977;
- transpune parțial Poziția comună 2005/69/JAI a Consiliului din 24 ianuarie 2005 privind schimbul de anumite date cu Interpol, publicată în Jurnalul Oficial al Uniunii Europene, L 27/61 din 29 ianuarie 2005, CELEX: 32005E0069;
- transpune parțial  Decizia 2004/919/CE din 22 decembrie 2004 privind combaterea criminalității referitoare la vehicule și având implicații transfrontaliere, publicată în Jurnalul Oficial al Uniunii Europene, L 389/28 din 30 decembrie 2004, CELEX: 320004D0919.
1. Se desemnează următoarele autorități în calitate de Puncte Naționale de Contact, pe domenii de competență, care au obligația de a asigura accesul Punctului Unic de Contact la datele de referință și de a furniza, în limitele competenței funcționale, informațiile necesare realizării schimburilor de date:
1.1. Centrul tehnico-criminalistic și expertize judiciare al Inspectoratului General al Poliției – pentru domeniile de profiluri ADN, date dactiloscopice și imagini faciale, în partea ce ține de examinarea, verificarea și validarea de specialitate a concordanțelor;
1.2. Serviciul Tehnologii Informaționale, autoritate administrativă în subordinea MAI – în calitate de deținător și administrator tehnic al sistemelor informaționale de stat din domeniul afacerilor interne care conțin evidențe cu caracter criminal, contravențional, datele nominale privind persoanele urmărite, dispărute fără veste sau implicate în activități infracționale, în condițiile și limitele prevăzute la art. 20-22 din Legea privind cooperarea polițienească internațională, date referitoare la vehiculele anunțate în căutare, precum și piesele componente ale acestora urmărite internațional sau fiind obiecte ale faptelor ilegale, precum și pentru datele dactiloscopice (în partea asigurării funcționării Sistemului informațional automatizat „Registrul de stat dactiloscopic” și a comunicațiilor aferente schimbului de date dactiloscopice);
1.3. Inspectoratul General de Carabinieri, autoritate administrativă în subordinea MAI – pentru domeniul evenimentelor majore cu dimensiune transfrontalieră;
1.4. Agenția Servicii Publice – pentru domeniul de date privind mijloacele de transport, date privind pașapoartele, cărțile de identitate și buletinele de identitate ale cetățeanului Republicii Moldova, inclusiv a celor declarate false, furate sau pierdute, precum și date privind permisele de conducere;
1.5. Serviciul de Informații și Securitate – pentru domeniul furnizării informațiilor necesare prevenirii infracțiunilor cu caracter terorist, în regim de informații indirect accesibile, în condițiile, limitele și conform procedurilor prevăzute de legislația națională.
2. Se aprobă:
2.1. Regulamentul privind organizarea și funcționarea Punctului Unic de Contact în scopul schimbului de date și informații, conform anexei nr. 1;
2.2. Regulamentul privind organizarea și funcționarea Punctelor Naționale de Contact în scopul schimbului de date și informații, conform anexei nr. 2.
3. Autoritățile competente de aplicare a legii care exercită atribuții în domeniul activității speciale de investigații, organele de urmărire penală, precum și alte autorități naționale relevante care dețin informații relevante pentru prevenirea, depistarea sau investigarea infracțiunilor, inclusiv informații indirect accesibile, au obligația de a coopera activ cu Punctul Unic de Contact, de a acorda suportul necesar și de a furniza, fără întârzieri nejustificate, datele și informațiile solicitate în vederea asigurării îndeplinirii sarcinilor Punctului Unic de Contact prevăzute de prezenta hotărâre.
4. Controlul asupra executării prezentei hotărâri se pune în sarcina autorităților din cadrul cărora au fost desemnate Punctul Unic de Contact și Punctele Naționale de Contact, conform domeniilor de competență stabilite.
5. Prezenta hotărâre intră în vigoare la data intrării în vigoare a Legii privind cooperarea polițienească internațională, cu precizarea că prevederile referitoare la interconectarea tehnică și schimbul automatizat de date prin infrastructurile Uniunii Europene (Router-ul UE, EPRIS, EUCARIS, ESP, CIR, CRRS, SIS/SIRENE, SIENA, TESTA), precum și cele vizând cooperarea operațională și raportarea statistică către organismele Uniunii Europene, se vor pune în aplicare pe măsura asigurării condițiilor tehnice și juridice necesare, după obținerea de către Republica Moldova a dreptului de acces la mecanismele respective în temeiul tratatelor internaționale sau de la data aderării la Uniunea Europeană, după caz.


Prim-ministru	Vasile Tofan

Contrasemnează:

Ministrul afacerilor interne	Daniella Misail-Nichitin





















Anexa nr. 1 la Hotărârea Guvernului nr. _____ /2026


REGULAMENTUL
privind organizarea și funcționarea Punctului Unic de Contact în scopul schimbului de date și informații

I. DISPOZIȚII GENERALE
1. [bookmark: _Hlk235179187]Regulamentul de organizare și funcționare a Punctului Unic de Contact în scopul schimbului de date și informații (în continuarea – Regulament) stabilește cadrul normativ pentru organizarea, funcționarea și atribuțiile Punctului Unic de Contact (în continuare – PUC), precum și procedurile operaționale pentru schimbul de date biometrice (profiluri ADN, date dactiloscopice și imagini faciale); date referitoare la vehicule, inclusiv autovehiculele anunțate în căutare, precum și piesele componente ale acestora consemnate cu număr de identificare urmărite internațional sau fiind obiecte ale faptelor ilegale; date privind pașapoartele, vizele, titlurile de valoare și permisele de conducere, inclusiv cele declarate false, furate sau pierdute; informații privind criminalitatea economică și financiară; evidențe ale poliției, inclusiv datele nominale privind persoanele urmărite, dispărute fără veste, aflate în vizorul autorităților de aplicare a legii sau implicate în activități infracționale;  datele biometrice și antropometrice necesare identificării persoanelor dispărute fără veste, a cadavrelor și a părților de cadavru; datele care nu privesc persoanele și informațiile operative; datele cu caracter personal prelucrate în contextul evenimentelor majore cu dimensiune transfrontalieră și al prevenirii și combaterii infracțiunilor cu caracter terorist, precum și alte date și informații prevăzute la art. 2 alin. (4) din Legea privind cooperarea polițienească internațională.
2. Scopul prezentului Regulament este intensificarea cooperării polițienești internaționale pentru prevenirea, depistarea și investigarea infracțiunilor, precum și facilitarea căutării persoanelor dispărute fără veste și identificarea cadavrelor sau părților acestora.
3. PUC își desfășoară activitatea în conformitate cu Legea privind cooperarea polițienească internațională și tratatele internaționale la care Republica Moldova este parte.
4. PUC exercită funcțiile de punct unic de contact pentru cooperarea polițienească internațională, fiind responsabil de coordonarea și gestionarea centralizată a schimbului internațional de date și informații.
5. În sensul prezentului Regulament se utilizează noțiunile definite în Legea privind cooperarea polițienească internațională, precum și următoarele noțiuni:
5.1. Agenția Uniunii Europene pentru Gestionarea Operațională a Sistemelor Informatice la Scară Largă în Domeniul Libertății, Securității și Justiției (în continuare – eu-LISA, acronim pentru European Union Agency for the Operational Management of Large-Scale IT Systems in the Area of Freedom, Security and Justice) – agenția Uniunii Europene pentru Gestionarea Operațională a Sistemelor Informatice la Scară Largă în Domeniul Libertății, Securității și Justiției, responsabilă pentru administrarea tehnică și securizarea sistemelor informatice centralizate în domeniul afacerilor interne, asigurând schimbul de informații între autoritățile de aplicare a legii și de gestionare a frontierelor;
5.2. autoritate de aplicare a legii desemnată – orice autoritate competentă de aplicare a legii, în sensul Legii privind cooperarea polițienească internațională, care este abilitată să transmită cereri de informații către punctele de contact unice ale statelor membre ale Uniunii Europene sau ale altor state, ori să furnizeze informații în temeiul unor astfel de cereri, conform procedurilor stabilite de prezentul Regulament;
5.3. Centrul de răspuns la incidente cibernetice pentru instituțiile, organele și agențiile Uniunii Europene (în continuare – CERT-UE, acronim pentru Computer Emergency Response Team for the European Union institutions, bodies and agencies) – centrul de răspuns la incidente cibernetice responsabil de protejarea infrastructurilor tehnologiei informației și comunicațiilor al instituțiilor, organelor și agențiilor Uniunii Europene, recunoscut ca echipă de sprijin operațional în domeniul securității informaționale la nivelul UE;
5.4. Depozitul comun de date de identitate (în continuare – CIR, acronim pentru Common Identity Repository) – depozitul centralizat de date de identitate care permite interogarea simultană a sistemelor informatice ale UE (EES, VIS, ETIAS, Eurodac) pentru identificarea persoanelor și prevenirea utilizării de identități multiple;
5.5. Depozitul comun de raportare și statistici (în continuare – CRRS, acronim pentru Common Repository for Reporting and Statistics) – depozitul centralizat de raportare și statistici care permite generarea rapoartelor agregate și anonime privind funcționarea și utilizarea sistemelor informatice ale Uniunii Europene, în scopul analizei operaționale și al monitorizării performanței serviciilor de interoperabilitate;
5.6. Formatul universal pentru mesaje (în continuare – UMF, acronim pentru Universal Message Format) – standard pentru formatul universal pentru mesaje utilizat pentru schimbul structurat de informații;
5.7. incident de securitate cibernetică – orice eveniment care are sau poate avea un impact asupra securității Router-ului ori a sistemului EPRIS sau care periclitează disponibilitatea, integritatea și confidențialitatea datelor prelucrate prin intermediul acestora, incluzând incidentele cibernetice semnificative, astfel cum sunt definite în Legea nr. 48/2023 privind securitatea cibernetică, ce afectează componentele naționale ale acestor sisteme;
5.8. informații disponibile – informații direct accesibile și informații indirect accesibile;
5.9. informații direct accesibile – acele informații pe care personalul PUC le poate interoga și extrage singur, în timp real, prin interfețele la care are acces autorizat (ex: Registrul de stat al populației, registrele de evidență ale poliției prin EPRIS, EUCARIS sau Sistemul de Informații Schengen);
5.10. informații indirect accesibile – datele care nu se află în sistemele interconectate ale PUC și necesită o solicitare către alte autorități care exercită atribuții în domeniul activității speciale de investigații, precum și către alte autorități naționale relevante sau sectorul privat, fără dispunerea aplicării măsurilor coercitive, conform dreptului național, și fără a impune autorităților respective nicio obligație de stocare a informațiilor cu unicul scop de a le furniza punctelor de contact unice sau autorităților de aplicare a legii din alte state membre ale Uniunii Europene sau alte state;
5.11. infrastructură de comunicații securizată – ansamblul de componente tehnice, echipamente și servicii de comunicații, inclusiv rețeaua TESTA, care asigură transportul securizat al datelor între nodul național și infrastructurile Uniunii Europene, administrată la nivel național de Serviciul Tehnologia Informației și Securitate Cibernetică (în continuare – STISC) în calitate de punct național de conectare;
5.12. marcarea datelor – procedura tehnică de aplicare a unui indicator specific (marcaj) asupra datelor cu caracter personal stocate, care poate avea ca scop fie catalogarea acestora, fie blocarea acestora, în vederea gestionării fluxurilor informaționale și informării partenerilor internaționali cu privire la statutul datelor în cadrul schimbului;
5.13. Portalul european de căutare (în continuare – ESP, acronim pentru European Search Portal) – o componentă tehnică de interoperabilitate care permite interogarea simultană și rapidă a sistemelor informatice centrale, furnizând rezultate imediate utilizatorului autorizat, fără a stoca sau a procesa datele în mod permanent;
5.14. Servicii transeuropene securizate de telematică între administrații (în continuare – TESTA, acronim pentru Secure Trans European Services for Telematics between Administrations) – rețea securizată de comunicații, de tip privat IP-based, utilizată la nivelul Uniunii Europene pentru schimbul de date și informații între autorități și sisteme autorizate.
6. Până la obținerea accesului deplin la infrastructurile centrale ale Uniunii Europene menționate în prezentul Regulament, schimbul de date și informații se va realiza prin utilizarea canalelor de cooperare internațională deja disponibile (Interpol, SELEC, acorduri bilaterale), cu respectarea procedurilor de triaj și validare prevăzute în prezentul Regulament, în măsura în care acestea sunt compatibile cu sistemele utilizate.

II. [bookmark: _Hlk229731415]STRUCTURA ȘI MODUL DE ORGANIZARE ȘI FUNCȚIONARE AL PUC
Secțiunea 1
Principiile de activitate ale PUC
7. PUC își desfășoară activitatea în conformitate cu următoarele principii generale stabilite pentru activitatea Poliției:
7.1. legalitatea, respectarea dreptului internațional și a tratatelor internaționale la care Republica Moldova este parte - activitatea se desfășoară strict conform Legii privind cooperarea polițienească internațională și tratatelor internaționale la care Republica Moldova este parte, fără a afecta suveranitatea sau securitatea națională;
7.2. supremația legii, respectarea drepturilor și libertăților fundamentale ale omului - schimbul de informații este limitat la prevenirea și investigarea infracțiunilor, respectând strict necesitatea, proporționalitatea și protecția datelor cu caracter personale;
7.3. cooperării practice – PUC încurajează și facilitează cooperarea practică permanentă cu autoritățile de aplicare a legii desemnate și cu Punctele Naționale de Contact. Acest principiu guvernează întreaga activitate operativă a PUC, asigurând asistența reciprocă, clarificarea procedurilor de lucru și promovarea celor mai bune practici în utilizarea canalelor securizate de comunicare, pentru a garanta un schimb de informații eficient și rapid;
7.4. imparțialitatea și nediscriminarea persoanelor - procedurile sunt aplicate uniform și echitabil, fără părtinire, vizând exclusiv scopuri penale bine determinate;
7.5. controlul ierarhic permanent, răspunderea personală și profesionalismul – deciziile nu sunt pur automatizate, orice concordanță biometrică este verificată manual de personal calificat, care poartă răspundere personală pentru validitatea datelor;
7.6. transparența și respectarea secretului de stat și a altor informații cu accesibilitate limitată - se asigură monitorizarea legalității prin jurnalizare (log-uri), protejând în același timp confidențialitatea investigațiilor și informațiile clasificate.
8. În exercitarea atribuțiilor specifice privind căutarea și schimbul de date, PUC aplică principii operaționale prevăzute la art. 4 din Legea privind cooperarea polițienească internațională.

Secțiunea a 2-a
Structura organizatorică a PUC
9. Funcțiile PUC sunt exercitate de către Direcția cooperare polițienească internațională a Inspectoratului General al Poliției (în continuare – DCPI), care reprezintă platforma unică responsabilă de coordonarea strategică și operațională la nivel național, monitorizarea fluxurilor de informații și asigurarea cooperării polițienești internaționale în regim de 24/7.
10. Structura internă a PUC include următoarele subdiviziuni specializate ale DCPI:
10.1. Punctul Național de Contact Europol – asigură la nivel național, schimbul de date și informații prin intermediul Router-ului și al sistemului EPRIS, în calitate de structură desemnată pentru coordonarea operațională, transmiterea și recepționarea solicitărilor, în condițiile competențelor prevăzute de cadrul normativ aplicabil;
10.2. Biroul Național Central Interpol – asigură interfața cu baza de date SLTD privind documente de călătorie, vizele, inclusiv a celor declarate false, furate sau pierdute, precum și a datelor privind permisele de conducere;
10.3. Secția 24/7 – responsabilă de asigurarea fluxului informațional permanent și monitorizarea disponibilității sistemelor;
10.4. Secția cooperare polițienească – coordonează schimbul de date și informații în contextul evenimentelor majore cu dimensiune transfrontalieră;
10.5. Biroul național SIRENE – gestionează și coordonează alertele în cadrul Sistemului de Informații Schengen, asigurând schimbul de informații suplimentare legate de aceste alerte în conformitate cu procedurile prevăzute în Manualul SIRENE.

Secțiunea a 3-a
Atribuțiile și funcțiile PUC
11. PUC reprezintă platforma națională centralizată de coordonare operațională și administrativă a schimbului de informații, asigurând punctul unic de contact între autoritățile de aplicare a legii naționale și infrastructura centrală a Uniunii Europene, prin utilizarea infrastructurii de comunicații securizate și a celorlalte mecanisme de interoperabilitate tehnică, juridică și organizațională. În exercitarea acestei funcții, PUC acționează ca structură de gestionare a fluxurilor informaționale, fiind desemnată la nivel național pentru a asigura schimbul securizat de date cu statele membre ale Uniunii Europene, alte state și organizațiile internaționale profilate pe prevenirea și combaterea criminalității, având următoarele atribuții funcționale și operaționale principale:
11.1. asigurarea notificării oficiale către Comisia Europeană, Secretariatul General al Consiliului Uniunii Europene, Agenția eu-LISA și Europol, în termen de cel mult o lună de la data desemnării, cu privire la identitatea și datele de legătură ale PUC și a Punctelor Naționale de Contact (în continuare – PNC) pe domenii de competență, precum și cu privire la identitatea autorității de supraveghere a prelucrării datelor cu caracter personal ori a autorităților judiciare competente, a listei limbilor stabilite pentru schimbul de informații conform pct. 40, inclusiv a oricăror modificări ulterioare ale acestora, în vederea publicării în Jurnalul Oficial al Uniunii Europene sau pe platformele online dedicate ale Comisiei;
11.2. primirea, analizarea și soluționarea cererilor de informații transmise de autoritățile naționale și străine, inclusiv furnizarea informațiilor solicitate sau din proprie inițiativă ori de câte ori sunt relevante pentru prevenirea sau investigarea infracțiunilor;
11.3. direcționarea solicitărilor către autoritățile competente și coordonarea procesului de furnizare a datelor, asigurând sincronizarea fluxurilor de informații prin Biroul național Sirene, Punctul Național de Contact Europol și Biroul Național Central Interpol;
11.4. coordonarea schimbului de profiluri ADN, date dactiloscopice și imagini faciale prin intermediul Router-ului UE, facilitând interogarea bazelor de date biometrice naționale și internaționale;
11.5. realizarea schimbului de date și informații prin sistemul EPRIS, utilizând instrumentul de căutare pentru interogarea registrelor naționale de evidențe ale poliției, inclusiv a datelor nominale privind persoanele urmărite, dispărute fără veste sau implicate în activități infracționale, pe baza indicilor de evidență polițienească;
11.6. realizarea schimbului de date dactiloscopice prin intermediul Router-ului, pe baza interogărilor automatizate ale bazelor de date naționale de dactiloscopie, în cooperare cu Punctul Național de Contact competent, cu respectarea condițiilor și procedurilor stabilite de legislația națională și de tratatele internaționale la care Republica Moldova este parte;
11.7. realizarea căutărilor automatizate și a schimbului de date prin sistemul EUCARIS, utilizând ca identificatori numărul de identificare a vehiculului (VIN), numărul de înmatriculare, numărul de motor sau numărul de serie al piesei componente, pentru accesarea datelor privind proprietarii sau utilizatorii vehiculelor și a informațiilor tehnice referitoare la starea juridică a mijloacelor de transport;
11.8. gestionarea operativă a alertelor în Sistemul de Informații Schengen referitoare la bunuri, mijloace de transport, date referitoare la autovehiculele anunțate în căutare, precum și piesele componente identificabile ale acestora urmărite internațional sau fiind obiecte ale faptelor ilegale și documente de înmatriculare raportate ca fiind furate sau pierdute;
11.9. realizarea schimbului operativ de date și informații prin utilizarea canalelor de comunicare securizate ale Interpol, în vederea verificării în baza de date SLTD a documentelor de călătorie, vizelor, inclusiv a celor declarate false, furate sau pierdute, pe baza informațiilor puse la dispoziție de autoritățile competente;
11.10. gestionarea, la nivel de coordonare și schimb de informații, a procedurilor de dare în urmărire internațională, de localizare a persoanelor dispărute fără veste în contextul cauzelor penale sau din motive umanitare, de identificare a cadavrelor sau a părților acestora, precum și a procedurilor de predare/preluare a persoanelor urmărite sau căutate, desfășurate prin canalele de cooperare polițienească internațională, în condițiile competențelor prevăzute de cadrul normativ aplicabil;
11.11. asigurarea accesului efectiv al personalului desemnat din cadrul PNC sau al altor autorități de aplicare a legii, pentru cooperarea cu Europol la toate bazele de date stabilite expres prin lege sau prin acte normative aplicabile, în limitele competențelor, scopului determinat, necesității și proporționalității, în limitele competențelor legale, pentru a permite schimbul rapid de date și informații privind infracțiunile transfrontaliere, inclusiv traficul ilicit de vehicule și alte forme de criminalitate organizată relevante;
11.12. asigurarea suportului informațional și de coordonare pentru operațiuni comune, supravegheri și urmăriri transfrontaliere, desfășurate prin canalele de cooperare polițienească internațională, în colaborare cu autoritățile competente;
11.13. informarea, la cerere, a statului furnizor cu privire la prelucrarea datelor cu caracter personal transmise și la rezultatele operative obținute în urma utilizării acestora în cadrul investigațiilor naționale.
12. În vederea asigurării bunei funcționări a schimbului de date și informații conform standardelor Prüm II, PUC îndeplinește următoarele funcții de management operațional și monitorizare a utilizării:
12.1. monitorizarea operativă a disponibilității sistemelor și notificarea imediată a eu-LISA, Europol și a statelor membre în cazul unor defecțiuni tehnice sau a indisponibilității infrastructurii naționale, pe baza informațiilor furnizate de PNC tehnice;
12.2. supravegherea utilizării standardului UMF pentru toate schimburile de date, în vederea garantării uniformității și interoperabilității fluxului informațional la nivel de utilizator;
12.3. efectuarea operativă a interogărilor simultane în CIR prin intermediul ESP în cazurile de terorism sau infracțiuni grave, utilizând interfețele tehnice puse la dispoziție de administratorii de sistem;
12.4. agregarea și transmiterea indicatorilor statistici către CRRS gestionat de eu-LISA și către instituțiile europene abilitate, pe baza datelor colectate și furnizate obligatoriu de către PNC.
13. În scopul consolidării cooperării polițienești internaționale, conducătorul PUC are următoarele responsabilități de coordonare internațională:
13.1. participă, cel puțin o dată pe an, la reuniunile organizate la nivelul Uniunii Europene cu șefii punctelor de contact unice din celelalte state membre ale Uniunii Europene;
13.2. evaluează, în cadrul acestor reuniuni, calitatea cooperării dintre serviciile naționale și cele străine;
13.3. analizează și propune măsurile tehnice sau organizatorice necesare în cazul apariției unor dificultăți în schimbul de informații;
13.4. contribuie la clarificarea și armonizarea procedurilor operaționale de schimb de date și informații în conformitate cu standardele europene;
13.5. facilitează schimbul de experiență, de cunoștințe de specialitate, precum și de informații generale și tehnice privind prevenirea și combaterea criminalității, asigurându-se că aceste schimburi se extind asupra metodelor și celor mai bune practici de prevenire și nu includ date cu caracter personal.

Secțiunea a 4-a
Modul de organizare și funcționare al PUC
14. PUC asigură adoptarea tuturor măsurilor tehnice și organizatorice pentru disponibilitatea permanentă a sistemelor informatice, funcționând în regim de 24 de ore pe zi, 7 zile pe săptămână. Astfel garantând capacitatea de a recepționa, evalua și furniza răspunsuri la cererile de informații în termenele de urgență stabilite.
15. PUC utilizează conectivitatea tehnică securizată necesară schimbului de date și informații cu infrastructurile externe, asigurată potrivit  Hotărârii Guvernului nr. 65/2026 cu privire la conectarea Republicii Moldova la rețeaua TESTA și cadrului normativ aplicabil.
16. Pentru funcționarea adecvată, eficientă și rapidă a schimbului de informații, autoritatea în cadrul căreia este instituit PUC asigură acestuia:
16.1. personal calificat și instruit periodic în utilizarea SIENA și a sistemului de gestionare a cazurilor;
16.2. instrumente operaționale și resurse tehnice adecvate sarcinilor de serviciu;
16.3. resurse financiare și infrastructură necesare mentenanței sistemelor;
16.4. capacități de traducere necesare pentru a furniza răspunsuri în termenele imperative stabilite la pct. 27.
17. În scopul asigurării unui schimb de informații adecvat și rapid, PUC asigură personalului accesul la programe de formare periodică, ce includ în mod obligatoriu:
17.1. utilizarea instrumentelor tehnice (SIENA și sistemul de gestionare a cazurilor);
17.2. aplicarea legislației privind protecția datelor și a standardelor de confidențialitate;
17.3. utilizarea limbilor de lucru notificate Comisiei Europene, cu accent deosebit pe perfecționarea competențelor de comunicare în limba engleză, pentru a permite procesarea cererilor și furnizarea răspunsurilor în termenele de urgență stabilite.
18. Toate operațiunile de acces și schimb de date și informații sunt înregistrate în Sistemul electronic unic de gestionare a cazurilor, care este un sistem informațional de stat, deținut de Ministerul Afacerilor Interne și administrat de Inspectoratul General al Poliției. Sistemul servește drept instrument central de triaj, evidență și monitorizare, asigurând trasabilitatea acțiunilor și a termenelor de prelucrare a cererilor de informații și a răspunsurilor, precum și interoperabilitatea tehnică deplină cu aplicația securizată SIENA, garantând că orice comunicare primită prin SIENA este înregistrată direct în sistem, iar orice comunicare expediată prin SIENA este trimisă direct din sistem, permițând corelarea automată a numerelor de caz internaționale cu dosarele de investigație naționale.
19. Autoritatea care administrează Sistemul electronic unic de gestionare a cazurilor se asigură că toate riscurile de securitate cibernetică referitoare la acesta, în special în ceea ce privește arhitectura, guvernanța și controlul sistemului, sunt gestionate și abordate într-un mod prudent și eficient. În acest scop, administratorul de sistem implementează garanții adecvate împotriva accesului neautorizat și a abuzului, asigurând integritatea, disponibilitatea și confidențialitatea datelor prelucrate în conformitate cu standardele europene și legislația națională privind securitatea cibernetică.

Secțiunea a 5-a
Condiții pentru solicitarea și schimbul de informații
20. PUC asigură faptul că orice cerere de informații transmisă către alt stat membru al Uniunii Europene sau alte state, este necesară și proporțională cu scopul urmărit și că informațiile solicitate sunt disponibile în statul respectiv.
21. În conformitate cu cerințele de necesitate și proporționalitate, PUC se asigură că cererile de informații sunt transmise către statele membre ale Uniunii Europene sau alte state, numai în cazul în care:
21.1. există motive obiective care justifică că informațiile solicitate sunt necesare și proporționale pentru prevenirea, depistarea sau investigarea infracțiunilor;
21.2. există motive obiective care justifică că informațiile sunt disponibile în statul membru solicitat;
21.3. cererea indică și motivează caracterul urgent, în special dacă datele sunt esențiale pentru prevenirea unei amenințări directe și iminente la viața și sănătatea unei persoane sau există riscul pierderii relevanței acestora.
22. Cererile de informații transmise de PUC trebuie să conțină cel puțin următoarele elemente:
22.1. identificarea solicitantului: denumirea autorității solicitante, data și numărul de înregistrare al solicitării;
22.2. specificarea informațiilor solicitate: o descriere cât mai detaliată a datelor necesare în circumstanțele date;
22.3. scopul și justificarea: descrierea detaliată a scopului cererii, a faptelor investigate și a modului de operare, cu indicarea infracțiunii a cărei pregătire sau săvârșire face obiectul investigației;
22.4. legătura cu persoana vizată: precizarea detaliată a legăturii de cauzalitate dintre scopul solicitării și persoana fizică sau juridică ori entitate la care se referă informațiile, incluzând datele de identificare necesare (nume, prenume, data nașterii, cetățenie, serie/număr act);
22.5. motivele disponibilității: motivele obiective pentru care se consideră că statul solicitat deține informațiile respective;
22.6. regimul de urgență: precizarea caracterului de urgență (dacă este cazul) și motivarea obiectivă a acestuia, conform criteriilor de la pct. 26;
22.7. restricții de utilizare: precizarea oricăror restricții privind utilizarea informațiilor conținute în cerere în alte scopuri decât cele pentru care a fost transmisă cererea.
23. În cazul în care o autoritate de aplicare a legii desemnată transmite o cerere de informații sau furnizează informații în temeiul unei astfel de cereri direct unei autorități competente dintr-un alt stat membru al Uniunii Europene sau alt stat, potrivit procedurii prevăzute la art. 6 alin. (5) din Legea privind cooperarea polițienească internațională, aceasta are obligația de a transmite simultan, o copie a cererii sau a informațiilor respective către PUC, precum și către punctul de contact unic al celuilalt stat membru al Uniunii Europene sau alt stat.
24. Prin derogare de la pct. 23, autoritatea de aplicare a legii desemnată poate decide să nu transmită copia simultană către PUC exclusiv în situații excepționale și temeinic justificate, în cazul în care acest fapt ar periclita:
24.1. o investigație extrem de sensibilă în desfășurare, pentru care prelucrarea informațiilor necesită un nivel adecvat de confidențialitate;
24.2. un caz de terorism care nu implică situații de urgență sau de gestionare a crizelor;
24.3. siguranța unei persoane.
25. Autoritatea de aplicare a legii care a aplicat derogarea are obligația de a informa PUC și de a transmite copia solicitării imediat ce circumstanțele excepționale care au justificat măsura nu mai există.
26. PUC marchează cererea ca fiind urgentă în situația în care informațiile solicitate îndeplinesc una sau mai multe dintre următoarele condiții:
26.1. sunt esențiale pentru prevenirea unei amenințări imediate și grave la adresa siguranței statului/publice;
26.2. sunt necesare pentru prevenirea unei amenințări directe și iminente la adresa vieții sau integrității fizice a unei persoane;
26.3. sunt necesare pentru adoptarea unei decizii care poate implica menținerea unor măsuri restrictive care echivalează cu privarea de libertate;
26.4. există un risc iminent să își piardă relevanța, dacă nu sunt furnizate de urgență, și sunt considerate importante pentru prevenirea, depistarea sau investigarea infracțiunilor.

Secțiunea a 6-a
Termene de furnizare a informațiilor și autorizarea judiciară
27. PUC furnizează informațiile solicitate în următoarele termene maxime:
27.1. 8 ore pentru cereri urgente referitoare la informații direct accesibile;
27.2. 3 zile calendaristice pentru cereri urgente referitoare la informații indirect accesibile;
27.3. 7 zile calendaristice pentru toate celelalte cereri.
28. Derogarea de la termenele maxime stabilite la pct. 27 se permite exclusiv în situația în care respectarea acestora este imposibilă din cauza necesității obținerii unei autorizații judiciare sau din motive obiective de indisponibilitate a informațiilor solicitate. Se interzice prelungirea termenelor invocând volumul datelor sau complexitatea verificărilor, dacă acestea nu se încadrează în motivele obiective de imposibilitate de furnizare.
Durata maximă a prelungirii nu poate depăși durata termenului inițial prevăzut pentru categoria respectivă de cerere, cu excepția cazurilor în care este necesară obținerea unei autorizații judiciare, caz în care termenul se prelungește strict cu perioada necesară finalizării procedurii judiciare.
29. În situația în care termenele nu pot fi respectate în temeiul motivelor de derogare prevăzute la pct. 28, PUC aplică următoarele măsuri:
29.1. informează imediat autoritatea solicitantă despre întârziere, precizând motivele obiective (indisponibilitatea tehnică sau necesitatea autorizației judiciare) și furnizând o estimare a noului termen de răspuns;
29.2. furnizează informațiile parțial, pe măsură ce acestea devin disponibile, fără a aștepta soluționarea integrală a cauzei, dacă acest lucru este util investigației;
29.3. înregistrează justificarea prelungirii în Sistemul electronic unic de gestionare a cazurilor, indicând numărul autorizației judiciare sau natura impedimentului obiectiv, pentru audit și raportare statistică;
29.4. menține informată autoritatea solicitantă ori, după caz, punctul de contact unic din statul membru solicitant pe tot parcursul derulării procedurilor de obținere a autorizației judiciare și furnizează informațiile solicitate cât mai curând posibil după obținerea acesteia.
30. În cazul în care furnizarea informațiilor solicitate necesită, conform legislației naționale, obținerea unei autorizații judiciare, PUC și autoritățile de aplicare a legii aplică următoarele reguli de procedură:
30.1. nu se solicită autorizație judiciară pentru furnizarea de informații către un alt stat membru dacă legislația națională nu impune o astfel de procedură pentru furnizarea de informații similare în context național, asigurându-se un tratament nediscriminatoriu al cererilor internaționale;
30.2. PUC sau autoritățile de aplicare a legii desemnate întreprind imediat toate măsurile necesare, pentru a obține autorizația judiciară în cel mai scurt timp posibil, în conformitate cu prevederile Codului de procedură penală;
30.3. obținerea autorizației judiciare se realizează prin următoarele mecanisme de competență și permanență:
30.3.1. autorizația judiciară este obligatorie pentru toate categoriile de informații care, conform Codului de procedură penală, necesită autorizarea judecătorului de instrucție;
30.3.2. cererea de autorizare se depune de către procuror la judecătorul de instrucție competent, conform normelor din legislația procesual-penală;
30.3.3. examinarea cererilor de autorizare judiciară se realizează prin mecanismele de permanență (24/7) instituite prin actele Consiliului Superior al Magistraturii, asigurându-se disponibilitatea imediată a autorităților judiciare la solicitarea PUC, astfel încât să fie garantată respectarea termenelor de urgență prevăzute de prezentul Regulament;
30.4. PUC informează imediat autoritatea solicitantă despre întârzierea preconizată cauzată de procedura judiciară, precizând motivele obiective și durata estimată a acesteia;
30.5. pe parcursul procedurii, PUC menține informată autoritatea solicitantă și furnizează informațiile imediat după obținerea autorizației judiciare, recurgând la furnizarea eșalonată a datelor dacă acestea devin disponibile parțial;
30.6. cererile de autorizare sunt evaluate și soluționate în conformitate cu legislația națională al statului solicitat/solicitant, după caz, asigurându-se că interesele esențiale ale securității naționale sau buna desfășurare a investigațiilor nu sunt periclitate;
30.7. autoritățile naționale au obligația de a asigura transmiterea informațiilor solicitate de către PUC după obținerea autorizației, pentru a permite încadrarea în limitele de timp impuse de standardele internaționale de cooperare;
30.8. în caz de urgență majoră, unde viața unei persoane este în pericol iminent, cererea de informații poate fi transmisă și verbal autorităților competente străine prin canalele PUC, urmând ca aceasta să fie confirmată în scris prin intermediul canalului SIENA sau al altor canale autorizate în termen de cel mult 24 de ore.

Secțiunea a 7-a
Refuzul cererilor și furnizarea din proprie inițiativă
31. PUC poate refuza furnizarea informațiilor dacă este aplicabil unul dintre următoarele motive:
31.1. informațiile nu sunt disponibile sau cererea nu îndeplinește cerințele de necesitate și proporționalitate, prevăzute la pct. 21;
31.2. autorizația judiciară necesară a fost refuzată;
31.3. furnizarea datelor ar periclita interesele securității naționale, buna desfășurare a unei investigații în desfășurare sau siguranța unei persoane sau ar prejudicia interesele legitime ale unei persoane juridice;
31.4. cererea vizează o infracțiune pentru care legea prevede o pedeapsă maximă de un an de închisoare conform legislației naționale sau o faptă care nu constituie infracțiune;
31.5. informațiile solicitate constituie date cu caracter personal care nu se încadrează în categoriile permise pentru schimbul internațional;
31.6. informațiile sunt inexacte, incomplete sau nu mai sunt actualizate;
31.7. informațiile provin de la un alt stat sau țară terță care nu și-a dat acordul pentru retransmiterea acestora;
31.8. există o încălcare vădită a drepturilor fundamentale ale omului.
32. Orice refuz de a da curs unei cereri de informații afectează numai partea din informațiile solicitate la care se referă motivele de refuz și nu aduce atingere obligației de a furniza celelalte părți ale informațiilor respective în conformitate cu prezentul Regulament.
33. În cazul în care informațiile solicitate nu pot fi obținute din motive legale (refuzul autorizației judiciare, restricții de securitate națională) sau tehnice (indisponibilitatea sistemelor, date necorespunzătoare calitativ), PUC aplică următoarele proceduri:
33.1. notificarea imediată: PUC informează autoritatea solicitantă în termenele prevăzute la pct. 27 despre imposibilitatea furnizării, precizând clar motivele refuzului sau natura defecțiunii tehnice;
33.2. indicarea duratei: în cazul problemelor tehnice, se comunică durata estimată pentru restabilirea sistemelor și, dacă este posibil, se propun modalități alternative de schimb (Interpol, bilateral);
33.3. înregistrarea refuzului: orice situație de imposibilitate a furnizării se înregistrează în Sistemul electronic unic de gestionare a cazurilor, cu menționarea motivului specific, în scopul raportării statistice către Comisia Europeană;
33.4. orice notificare de refuz sau comunicare aferentă se transmite în limba în care a fost primită cererea, conform regulilor de la pct. 43.
34. În cazul în care informațiile furnizate în cerere sunt insuficiente pentru a permite prelucrarea acesteia, PUC solicită imediat autorității solicitante clarificările sau precizările necesare, în absența cărora cererea se refuză.
35. Termenele de furnizare a informațiilor prevăzute la pct. 27 se suspendă din momentul în care autoritatea solicitantă primește cererea de clarificări, până în momentul în care clarificările solicitate sunt furnizate către PUC.
36. PUC furnizează din proprie inițiativă informațiile disponibile altor puncte de contact unice atunci când există motive obiective să considere că acestea sunt relevante pentru prevenirea, depistarea sau investigarea infracțiunilor grave.
37. Prevederile prezentului Regulament nu impun nicio obligație de a furniza informații în scopul utilizării acestora ca mijloace de probă în procedurile judiciare. Informațiile furnizate prin PUC nu pot fi utilizate ca mijloace de probă în procedurile judiciare fără acordul prealabil al statului care le-a furnizat, iar în cazul utilizării acestora în cadrul procesului penal, se aplică cu prioritate normele privind asistența juridică internațională în materie penală, conform principiului prevalenței asistenței juridice stabilit de lege.

Secțiunea a 8-a
Cerințe operaționale și managementul datelor
38. PUC își îndeplinește sarcinile în regim de 24/7. Accesul personalului PUC la informațiile disponibile este strict limitat la datele necesare pentru îndeplinirea atribuțiilor instituționale specifice, fiind exercitat în conformitate cu principiile necesității și proporționalității, cu respectarea Legii nr. 195/2024 privind protecția datelor cu caracter personal și a normelor speciale privind securitatea informațiilor cu accesibilitate limitată.
39. PUC, precum și toate PNC-urile care ar putea fi implicate în schimbul de informații, sunt conectate direct la aplicația securizată SIENA, inclusiv, după caz, prin dispozitive mobile securizate. Schimbul de informații și comunicarea operațională se realizează prin intermediul rețelei securizate TESTA, care asigură conectivitatea tehnică și transportul securizat al datelor. Accesul la aplicația SIENA, în special prin dispozitive mobile, este condiționat de aplicarea măsurilor stricte de securizare, autentificare multifactorială și monitorizare continuă a terminalelor, în conformitate cu cerințele tehnice europene.
40. PUC este autoritatea responsabilă de decizia privind canalul de cooperare utilizat pentru schimbul de informații, având competența de a selecta sau de a schimba canalul în scopul asigurării celei mai mari eficiențe, celerități și securități a schimbului. Decizia se bazează pe următoarele criterii și situații:
40.1. prioritatea SIENA – utilizarea implicită a aplicației securizate SIENA pentru schimburile cu statele membre și Europol;
40.2. interoperabilitatea – utilizarea altor canale securizate (Interpol, SELEC sau bilaterale) atunci când statul partener nu utilizează SIENA sau în cazul implicării unor țări terțe;
40.3. urgența majoră – utilizarea temporară a celui mai rapid canal disponibil pentru salvarea vieții sau integrității unei persoane;
40.4. continuitatea – utilizarea canalelor alternative în cazul unor incidente tehnice neașteptate care împiedică funcționarea SIENA.
41. Toate operațiunile de primire, prelucrare și furnizare a informațiilor efectuate de PUC sunt înregistrate într-un Sistem electronic unic de gestionare a cazurilor, ultimul asigurând:
41.1. managementul centralizat – înregistrarea tuturor cererilor, notificarea personalului, monitorizarea termenelor de 8h/3z/7z și corelarea cu numerele de caz internaționale din SIENA;
41.2. funcția de triaj și prevenire – verificarea automată a existenței unor solicitări anterioare pe același subiect în canalele SIRENE, Europol și Interpol pentru a preveni suprapunerea investigațiilor;
41.3. trasabilitatea și auditul – generarea înregistrărilor (log-urilor) care includ identificatorul utilizatorului, data/ora, bazele de date interogate și referința la dosarul penal, păstrate pentru o perioadă de 3 ani pentru controlul Centrul Național pentru Protecția Datelor cu Caracter Personal (în continuare – CNPDCP);
41.4. protecția datelor – asigurarea accesului prin autentificare multifactorială, ștergerea irevocabilă a datelor care nu mai sunt necesare și reexaminarea periodică a necesității păstrării acestora la cel mult 6 luni de la încheierea schimbului de informații.
42. Coordonarea fluxurilor informaționale se realizează prin procedura de triaj și înregistrare centralizată în Sistemul electronic unic de gestionare a cazurilor. PUC verifică în mod obligatoriu existența unor solicitări anterioare pe același subiect în canalele SIRENE, Europol și Interpol înainte de validarea unei noi cereri, asigurând astfel utilizarea celui mai eficient canal de cooperare și prevenirea suprapunerii activităților de investigare.
43. Schimbul de informații prin intermediul PUC se realizează în limba română în comunicarea cu autoritățile naționale și în limba engleză în relația cu partenerii internaționali și statele membre ale Uniunii Europene. În funcție de disponibilitate și de acordul prealabil al părților implicate în schimbul de date, pot fi utilizate și alte limbi de circulație internațională.
44. În cadrul schimburilor de informații reglementate de prezentul capitol, PUC asigură respectarea următoarelor standarde de calitate și protecție a datelor:
44.1. datele cu caracter personal furnizate sunt exacte, complete și actualizate;
44.2. categoriile de date furnizate sunt limitate la datele Europol relevante pentru executarea cererii și sunt transmise doar în măsura în care acestea sunt necesare și proporționale cu scopul urmărit;
44.3. odată cu furnizarea informațiilor, PUC transmite, în măsura posibilității, elementele necesare care să permită autorității solicitante să evalueze gradul de acuratețe, exhaustivitate și fiabilitate a datelor, precum și nivelul de actualizare a acestora.
45. Personalul PUC are obligația de a evalua, de la caz la caz, necesitatea transmiterii către Europol a unei copii a cererii de informații, a informațiilor furnizate în temeiul unei astfel de cereri sau a informațiilor furnizate din proprie inițiativă, în măsura în care informațiile respective vizează infracțiuni ce intră în sfera obiectivelor Europol.
46. În cazul în care, urmare a evaluării de la pct. 45, o copie este transmisă către Europol, PUC se asigură că scopurile prelucrării și orice restricții privind prelucrarea respectivă sunt comunicate în mod corespunzător agenției. Informațiile obținute inițial de la un alt stat sau de la o țară terță sunt transmise către Europol numai în cazul în care statul ori țara respectivă și-a dat acordul prealabil pentru această transmitere.

III. CADRUL OPERAȚIONAL PENTRU SCHIMBUL DE DATE
Secțiunea 1
Router-ul
47. În scopul facilitării stabilirii de conexiuni între Republica Moldova, statele membre ale Uniunii Europene și Europol, PUC utilizează serviciile Router-ului UE ca punct central de legătură pentru interogarea, extragerea și evaluarea automatizată a datelor biometrice, precum și pentru extragerea datelor alfanumerice.
48. Arhitectura tehnică utilizată de PUC prin intermediul Router-ului cuprinde următoarele componente naționale, administrate tehnic de către PNC-urile de domeniu responsabile de administrarea tehnică a segmentelor de date (Serviciul Tehnologii Informaționale, autoritate administrativă în subordinea MAI (în continuare – STI), Centrul tehnico-criminalistic și expertize judiciare (în continuare – CTCEJ)) și punctul de conectare la rețeaua TESTA (STISC)):
48.1. infrastructura centrală la nivel național, care include un instrument de căutare ce permite interogarea simultană a bazelor de date naționale și a datelor gestionate de Europol;
48.2. canalul securizat de comunicații între infrastructura centrală națională și autoritățile competente;
48.3. infrastructura de comunicații securizată (rețeaua TESTA) care asigură legătura cu ESP și serviciile Router-ului UE.
49. Competența PUC se limitează exclusiv la utilizarea operativă a Router-ului de către personalul autorizat pentru accesarea și schimbul de profiluri ADN, date dactiloscopice și imagini faciale. Configurarea, mentenanța și securitatea cibernetică a segmentelor tehnice naționale nu cad în sarcina PUC, fiind asigurate de PNC-urile de domeniu responsabile de administrarea tehnică a segmentelor de date (STI, CTCEJ) și punctul de conectare la rețeaua TESTA (STISC) conform atribuțiilor specifice detaliate în Anexa nr. 2.

Secțiunea a 2-a
Sistemul european de inventariere a evidențelor poliției (EPRIS)
50. Pentru căutarea de date în registrele naționale ale evidențelor poliției, PUC utilizează sistemul EPRIS ca infrastructură tehnică de interconectare descentralizată.
51. Sistemul EPRIS, pus la dispoziția PUC de către STI, autoritate administrativă în subordinea MAI, include următoarele componente obligatorii:
51.1. o infrastructură descentralizată instalată la nivel național, care asigură legătura tehnică cu sistemul central;
51.2. un instrument de căutare ce permite interogarea simultană a indexurilor registrelor naționale existente;
51.3. un canal de comunicații securizat între infrastructura națională și instrumentul de căutare.
52. Mecanismul de realizare a fluxului tehnic prin componentele prevăzute la pct. 51 se bazează pe următoarea arhitectură de interoperabilitate:
52.1. segmentul național – schimbul de date între nodul EPRIS și PUC se realizează prin intermediul platformei guvernamentale de interoperabilitate (MConnect), care servește drept strat de interconectare național ce alimentează interfața tehnică internațională;
52.2. segmentul extern – conectivitatea tehnică și transportul securizat al datelor către infrastructura centrală a Uniunii Europene sunt asigurate prin rețeaua securizată TESTA, administrată la nivel național de către STISC.
53. În cadrul sistemului EPRIS, PUC exercită funcții strict operative de lansare a interogărilor și monitorizare a rezultatelor. Administrarea tehnică a nodului EPRIS, funcționarea instrumentului de căutare și integritatea infrastructurii descentralizate sunt în responsabilitatea exclusivă a STI, în calitate de PNC de domeniu.

Secțiunea a 3-a
Formatul universal pentru mesaje (UMF)
54. În vederea asigurării unui schimb internațional de date și informații structurat și a interoperabilității tehnice, orice schimb de date și informații realizat de către PUC trebuie să utilizeze standardul privind UMF.
55. Rolul PUC în raport cu standardul UMF este de a garanta uniformitatea datelor transmise și recepționate la nivel operativ. Dezvoltarea, implementarea tehnică și actualizarea standardului UMF în cadrul bazelor de date și al infrastructurii naționale conectate revin PNC (STI, Agenția Servicii Publice, CTCEJ), în etapa de operare a sistemelor proprii.
56. Orice incident tehnic, defecțiune a infrastructurii hardware sau software ori eroare de conectivitate a Router-ului, EPRIS sau a canalelor TESTA va fi raportat imediat de către PUC către PNC-urile de domeniu sau, după caz, punctul de conectare TESTA responsabil, acesta din urmă având obligația restabilirii funcționării sistemelor.

IV. PROCEDURI OPERAȚIONALE ȘI INTEROPERABILITATE
Secțiunea 1
Proceduri de interogare și interoperabilitate cu sistemele Uniunii Europene
57. PUC este responsabil de efectuarea interogărilor în bazele de date ale statelor membre și în datele Europol, simultan cu interogările în CIR prin intermediul ESP, atunci când există motive rezonabile să se considere că datele privind un bănuit sau o victimă a unei infracțiuni de terorism ori a unei alte infracțiuni grave sunt stocate în respectivul registru.
58. Personalul autorizat al PUC solicită o interogare prin transmiterea de date biometrice către Router. Router-ul trimite solicitarea de interogare către bazele de date ale tuturor sau ale anumitor state membre și către datele Europol, în mod simultan cu datele transmise de utilizator, în conformitate cu drepturile sale de acces.
59. La primirea unei solicitări de interogare din partea Router-ului, PUC, în calitate de autoritate a statului solicitat, asigură efectuarea interogării în bazele de date naționale în mod automatizat și fără întârziere.
60. Orice rezultat al interogărilor efectuate în CIR, se transmite utilizatorului autorizat din cadrul PUC prin intermediul ESP, în conformitate cu specificațiile tehnice de interoperabilitate ale Uniunii Europene.
61. Toate concordanțele rezultate urmare a interogărilor automatizate în bazele de date naționale sunt transmise înapoi, în mod automatizat, către Router. PUC este informat în mod automat de către Router în cazul în care nu există nicio concordanță.
62. În cazul în care PUC, în calitate de autoritate a statului solicitant, solicită clasificarea rezultatelor și dacă arhitectura tehnică permite, Router-ul clasifică răspunsurile primite prin compararea datelor biometrice utilizate pentru interogare cu datele biometrice furnizate în răspunsurile de la statele membre solicitate sau de la Europol.
63. Router-ul returnează PUC, în calitate de utilizator al Router-ului, lista datelor biometrice între care s-a stabilit o concordanță și clasificarea acestora.
64. Procedura tehnică pentru interogarea prin intermediul Router-ului, formatul răspunsurilor, precum și normele tehnice pentru compararea și clasificarea concordanțelor sunt stabilite în conformitate cu actele de punere în aplicare și specificațiile tehnice adoptate la nivelul Uniunii Europene.
65. Solicitările și răspunsurile referitoare la căutarea automatizată a imaginilor faciale prin intermediul Router-ului conțin numai datele strict necesare identificării solicitării, urmăririi fluxului de schimb și gestionării concordanței. Cerințele tehnice și procedurale aferente acestui schimb sunt conforme cu specificațiile tehnice de interoperabilitate stabilite la nivelul Uniunii Europene, asigurând minimizarea datelor prelucrate.
66. Pentru asigurarea conformității cu prevederile pct. 59 și 60, orice căutare și interogare automatizată realizată prin intermediul Router-ului, al ESP sau CIR, inclusiv cele care vizează date biometrice și imagini faciale, asigură jurnalizarea obligatorie a operațiunilor prin generarea unor înregistrări (log-uri) protejate împotriva modificării sau ștergerii neautorizate, păstrate pe o perioadă de minimum 5 ani. Pista de audit va stoca în mod automat: numărul cazului individual/dosarului penal, temeiul juridic al verificării, identificatorul de utilizator, data/ora exactă, tipul de date biometrice procesate și rezultatul concordanței transmise.
67. Statul solicitat verifică calitatea datelor transmise printr-o procedură automatizată și informează imediat PUC, prin intermediul Router-ului, atunci când datele sunt necorespunzătoare pentru o comparare automatizată.
68. Calitatea datelor transmise prin intermediul Router-ului este verificată printr-o procedură automatizată. În cazul în care datele sunt necorespunzătoare pentru efectuarea unei comparări automatizate, PUC, în calitate de autoritate a statului solicitat, informează fără întârziere statul membru solicitant prin intermediul Router-ului.
69. PUC are acces, prin intermediul Router-ului, la datele biometrice puse la dispoziția Europol de către țări terțe. În cazul în care o căutare conduce la o concordanță între datele transmise și cele furnizate de țări terțe și stocate de Europol, acțiunea ulterioară de schimb de date și informații se realizează prin intermediul canalelor de cooperare cu Europol, în condițiile stabilite de legislația națională în domeniul cooperării polițienești internaționale.
70. Căutările automatizate prevăzute în prezenta secțiune se efectuează exclusiv în cadrul unor cazuri individuale și în conformitate cu dreptul intern.

Secțiunea a 2-a
Proceduri specifice pentru Sistemul EPRIS
71. În scopul efectuării de căutări în registrele naționale ale evidențelor poliției prin intermediul EPRIS, în vederea identificării persoanelor reținute, bănuiților, învinuiților, condamnaților, în legătură cu infracțiuni pentru care legea statului solicitant prevede o pedeapsă cu închisoarea mai mare de un an, precum și a persoanelor dispărute fără veste, PUC utilizează cel puțin două dintre următoarele date:
71.1. prenumele;
71.2. numele;
71.3. data nașterii.
72.  În cazul în care sunt disponibile, se pot utiliza suplimentar următoarele date:
72.1. pseudonimul (sau numele utilizat anterior);
72.2. cetățenia;
72.3. țara nașterii;
72.4. genul.
73. Datele nominative (nume, prenume, pseudonime) se transmit obligatoriu sub formă pseudonimizată, prin utilizarea unor serii alfanumerice care împiedică identificarea directă a persoanei la etapa de căutare.
74. La primirea unei solicitări de interogare din partea EPRIS, PUC, în calitate de autoritate a statului solicitat, asigură lansarea interogării în registrul național de evidențe ale poliției în mod automatizat și fără întârziere.
75. Atunci când personalul autorizat al PUC solicită o interogare prin sistemul EPRIS, acesta transmite datele biografice prevăzute la pct. 71. Sistemul EPRIS transmite cererea de interogare către registrele naționale ale evidențelor poliției din statele membre partenere și Europol, simultan cu datele transmise de PUC, în conformitate cu drepturile de acces stabilite.
76. Toate concordanțele rezultate urmare a interogărilor în registrul național de evidențe ale poliției sunt trimise înapoi, în mod automatizat, către EPRIS.
77. Lista concordanțelor, precizând calitatea acestora și statul deținător al datelor, este returnată către PUC de către sistemul EPRIS în mod automatizat.
78. La primirea listei de concordanțe, PUC decide cu privire la rezultatele pentru care este necesară o acțiune ulterioară și transmite statului solicitat, prin intermediul canalului SIENA, o solicitare motivată cuprinzând datele biografice necesare și informațiile suplimentare relevante.
79. În cazul în care este imposibil din punct de vedere tehnic să se utilizeze EPRIS din cauza unei defecțiuni a infrastructurii Europol, PUC recepționează notificarea automatizată și informează autoritățile naționale competente.
La recepționarea notificării, PUC informează imediat Punctele Naționale de Contact și autoritățile de aplicare a legii desemnate despre indisponibilitatea sistemului central, în vederea suspendării interogărilor automatizate și activării canalelor alternative de cooperare (SIENA) până la remedierea situației de către Europol.
80. În cazul unei defecțiuni a infrastructurii naționale care face imposibilă utilizarea EPRIS, PUC notifică automatizat statele membre, Comisia Europeană și Europol și întreprinde imediat măsuri pentru restabilirea sistemului.

Secțiunea a 3-a
Proceduri specifice pentru Sistemul EUCARIS
81. Căutările automatizate în datele privind mijloacele de transport prin intermediul sistemului EUCARIS pot fi efectuate exclusiv prin utilizarea unui număr complet de identificare a vehiculului (VIN), a unui număr complet de înmatriculare, a unui număr de motor sau a numărului de serie al piesei componente identificabile ale acestora. Aceste căutări se realizează în conformitate cu legislația națională a statului solicitant pentru prevenirea și cercetarea infracțiunilor, precum și pentru menținerea siguranței publice.
82. Schimbul automatizat de date prin interfața EUCARIS permite accesul autorităților competente la următoarele seturi de date de referință din registrele naționale:
82.1. date privind proprietarii sau, după caz, utilizatorii vehiculelor;
82.2. date tehnice privind vehiculele și starea juridică a acestora. Orice accesare a acestor date jurnalizată automat în înregistrări (log-uri) pentru monitorizarea legalității, conform prevederilor prezentului Regulament, asigurându-se că datele privind proprietarii sunt furnizate exclusiv în privința persoanelor care au calitatea de bănuit, învinuit, inculpat sau condamnat, conform art. 15 alin. (3) din Legea privind cooperarea polițienească internațională.

Secțiunea a 4-a
Confirmarea concordanțelor și schimbul setului de date de bază
83. În cazul în care o căutare automatizată indică o concordanță (hit), PUC recepționează notificarea automatizată conținând datele de referință corespunzătoare.
84. Orice concordanță identificată în cadrul interogărilor automatizate în cazul datelor biometrice, este supusă unei revizuiri manuale efectuate de către cel puțin un expert sau specialist în domeniu din cadrul CTCEJ, calificat potrivit legislației naționale și procedurilor interne aplicabile, în scopul confirmării validității acesteia pe baza datelor de referință primite.
85. Setul de date de bază se returnează prin intermediul Router-ului în termen de maximum 48 de ore de la îndeplinirea cumulativă a următoarelor condiții:
85.1. concordanța a fost confirmată manual conform pct. 78;
85.2. a fost transmisă o descriere a faptelor și a fost indicată infracțiunea de bază, utilizând tabelul comun al categoriilor de infracțiuni stabilit la nivelul Uniunii Europene, în vederea evaluării proporționalității cererii în conformitate cu legislația națională.
86. Prin derogare de la pct. 84, termenul poate fi prelungit strict cu o perioadă necesară pentru obținerea unei autorizații judiciare, în cazul în care legislația națională condiționează transmiterea datelor de o astfel de autorizație.
87. În cazul datelor identificate, datele de bază cuprind, în măsura disponibilității:
87.1. numele, prenumele;
87.2. data nașterii;
87.3. pseudonimele;
87.4. cetățenia;
87.5. locul și țara nașterii;
87.6. genul;
87.7. data și locul obținerii datelor biometrice;
87.8. infracțiunea aferentă;
87.9. numărul cauzei penale;
87.10. autoritatea responsabilă.
88. În cazul datelor neidentificate sau al urmelor, setul de date de bază se limitează la data/locul obținerii datelor, infracțiunea pentru care au fost obținute, numărul cauzei penale și autoritatea responsabilă.
89. Decizia de a returna datele de bază nu poate fi luată exclusiv prin mijloace automatizate și este supusă verificării și aprobării de către o persoană autorizată.

Secțiunea a 5-a
Proceduri privind căutarea persoanelor dispărute fără veste în contextul cauzelor penale sau din motive umanitare și identificarea cadavrelor
90. Căutarea persoanelor dispărute fără veste în contextul cauzelor penale sau din motive umanitare se realizează prin interogarea bazelor de date naționale și internaționale la solicitarea autorităților competente în contextul victimelor catastrofelor naturale, accidentelor aviatice, feroviare sau în alte situații de urgență unde viața ori sănătatea persoanei este în pericol.
91. În scopul salvării vieții, protejării sănătății persoanei sau identificării cadavrelor și a părților acestora, prin excepție de la regulile generale de acces, este permis accesul automatizat prin intermediul sistemelor Router și EPRIS inclusiv la datele privind victimele sau martorii.
92. Interogările utilizează datele nominale, biometrice și antropometrice disponibile, fiind limitate strict la datele necesare identificării persoanei sau a cadavrului în cadrul unui caz individual determinat.


Secțiunea a 6-a
Proceduri în caz de indisponibilitate tehnică
93. PUC informează fără întârziere statele membre partenere, Comisia Europeană, Agenția eu-LISA și Europol despre orice indisponibilitate a schimbului de date, pe baza notificărilor primite de la PNC sau de la autoritățile competente. În exercitarea mandatului său, PUC comunică extern exclusiv informațiile relevante pentru stadiul cooperării, fără a prelua sarcini de diagnosticare sau remediere tehnică. Notificarea va include natura defecțiunii tehnice și durata estimată pentru restabilirea funcționării.
94. PUC are rolul de a coordona aceste acțiuni la nivel operativ, stabilind, în colaborare cu autoritățile tehnice și în conformitate cu legislația Uniunii Europene, modalități alternative temporare pentru schimbul de informații, pentru a asigura continuitatea fluxurilor de date.
95. PNC sau autoritățile competente deținătoare ale infrastructurii afectate întreprind imediat toate măsurile tehnice și organizatorice necesare pentru restabilirea funcționării sistemelor informatice.
96. În cazul în care utilizarea Router-ului ori a sistemului EPRIS este imposibilă din cauza unei defecțiuni a infrastructurii centrale gestionate de eu-LISA sau, respectiv, de Europol, PUC recepționează notificarea automatizată transmisă de aceste agenții.
La recepționarea notificării, PUC informează imediat Punctele Naționale de Contact și autoritățile de aplicare a legii desemnate despre indisponibilitatea sistemului central, în vederea suspendării interogărilor automatizate și utilizării canalelor alternative de cooperare până la remedierea situației.

V. MANAGEMENTUL DATELOR, SECURITATEA ȘI JURNALIZAREA
Secțiunea 1
Securitatea sistemelor și a prelucrării datelor
97. Autoritățile competente și PNC, conform domeniilor de competență, asigură securitatea prelucrării datelor cu caracter personal în cadrul segmentelor de infrastructură națională pe care le gestionează și care sunt conectate la Router-ul UE și sistemul EPRIS. PUC coordonează și monitorizează la nivel operațional integritatea acestui schimb, cooperând cu eu-LISA și Europol.
98. În cazul unui incident de securitate care afectează Router-ul, PUC și Punctele Naționale de Contact tehnice cooperează imediat cu agenția eu-LISA și cu statele membre afectate pentru a asigura un răspuns rapid, eficace și adecvat.
În calitatea sa de stat nemembru conectat la infrastructura centrală, Republica Moldova, prin intermediul PUC, respectă planul de gestionare a incidentelor furnizat de eu-LISA și implementează măsurile de remediere sau izolare a segmentului național, după caz, pentru a proteja integritatea întregului sistem.
99. În cazul unui incident de securitate care are sau poate avea un impact asupra funcționării EPRIS ori asupra disponibilității, integrității și confidențialității datelor transmise prin acesta, PUC cooperează imediat cu statele membre partenere și cu Europol pentru a asigura un răspuns rapid, eficace și adecvat.
Informațiile privind incidentul sunt furnizate de către PUC statelor membre și Europol fără întârziere și sunt raportate în conformitate cu planul de gestionare a incidentelor furnizat de Europol, în vederea izolării riscurilor și protejării indexurilor naționale de evidențe polițienești.
100. Fără a aduce atingere obligațiilor de raportare internațională prevăzute la pct. 95, 96 și 97, PUC și PNC au obligația de a notifica fără întârzieri nejustificate grupul interinstituțional de coordonare strategică și Centrul Național pentru Protecția Datelor cu Caracter Personal despre orice incident de securitate care afectează componentele naționale ale Router-ului ori ale sistemului EPRIS.
Notificarea trebuie să includă o descriere a naturii incidentului, categoriile de date afectate, măsurile de remediere întreprinse, pentru a permite grupului interinstituțional evaluarea impactului operațional și formularea propunerilor de politici necesare, conform atribuțiilor prevăzute la art. 7 alin. (3) din Lege, precum și pentru a permite exercitarea atribuțiilor de supraveghere și control de către autoritatea de protecție a datelor.
101. PUC comunică fără întârziere Comisiei Europene, agenției eu-LISA și Europol orice incident de securitate care are sau poate avea un impact asupra operării ori disponibilității componentelor naționale ale Router-ului sau ale sistemului EPRIS, ori care periclitează integritatea și confidențialitatea datelor prelucrate prin acestea.
102. Furnizarea informațiilor și raportarea incidentelor menționate la pct. 94 se realizează în conformitate cu planul de gestionare a incidentelor furnizat de eu-LISA (pentru Router) și, respectiv, de Europol (pentru EPRIS), asigurând informarea statelor membre partenere pentru a minimiza impactul asupra continuității schimbului automatizat de date.
103. Prelucrarea datelor cu caracter personal se realizează în conformitate cu Legea nr. 195/2024 privind protecția datelor cu caracter personal și cu standardele Uniunii Europene aplicabile în domeniul cooperării polițienești.
104. În scopul protejării infrastructurii tehnice, autoritatea competentă sau PNC implementează următoarele măsuri de securitate în cadrul sistemelor proprii:
104.1. protecția fizică a echipamentelor și instalațiilor de prelucrare a datelor;
104.2. împiedicarea accesului neautorizat la suporturile de date și echipamentele de prelucrare;
104.3. utilizarea mecanismelor de autentificare securizată (nume de utilizator individuale și coduri de acces) pentru personalul autorizat;
104.4. aplicarea tehnicilor de criptare corespunzătoare pentru transportul datelor către infrastructurile centrale;
104.5. asigurarea planurilor de redresare în caz de dezastru pentru restabilirea funcționării sistemelor.
105. PUC monitorizează aplicarea acestor măsuri și este informat imediat de către PNC despre orice incident cu impact asupra securității, asigurând raportarea acestuia către CERT-UE și autoritățile internaționale competente în termen de maximum 24 de ore de la detectarea incidentului.

Secțiunea a 2-a
Jurnalizarea și păstrarea înregistrărilor (log-urilor)
106. PUC asigură păstrarea înregistrărilor (log-urilor) tuturor operațiunilor de acces și schimb de date și informații efectuate prin sistemele automatizate pentru o perioadă de 3 ani de la data creării acestora, cu excepția înregistrărilor prevăzute la art. 40 din Legea privind cooperarea polițienească internațională, care se păstrează pentru termenul special stabilit de acestea. La expirarea termenului de păstrare, datele înregistrate se șterg imediat.
107. Înregistrările operațiunilor trebuie să conțină cel puțin următoarele informații:
107.1. entitatea care a inițiat solicitarea (stat membru, Europol sau autoritate națională);
107.2. data și ora transmiterii solicitării și a primirii răspunsului;
107.3. sistemele de informații și bazele de date interogate;
107.4. identificatorul unic al persoanei autorizate care a efectuat sau a solicitat căutarea;
107.5. justificarea interogării, inclusiv numărul de referință al dosarului sau al cauzei penale;
107.6. statutul procesual persoanei vizate de interogare (bănuit, învinuit, condamnat, victimă, persoană dispărută fără veste, cadavru sau părțile acestuia), conform art. 42 alin. (2) din Legea privind cooperarea polițienească internațională.
108. Înregistrările (log-urile) sunt utilizate exclusiv pentru monitorizarea protecției datelor, verificarea legalității prelucrării, asigurarea securității sistemelor și elaborarea de statistici.

Secțiunea a 3-a
Exactitatea, relevanța și procedura de marcare a datelor
109. În cazul constatării furnizării unor date incorecte, neactuale sau care nu ar fi trebuit furnizate, PUC notifică imediat autoritatea destinatară, precum și toate autoritățile naționale beneficiare cărora le-au fost puse la dispoziție datele respective, asigurând corectarea sau ștergerea acestora fără întârzieri nejustificate, în vederea evaluării impactului asupra procedurilor penale sau administrative aflate în desfășurare.
110. În cazul în care o persoană vizată contestă exactitatea datelor, PNC-ul deținător al datelor de referință aplică imediat un indicator specific (marcaj). PUC are obligația de a transmite acest marcaj către partenerii internaționali ori de câte ori datele respective sunt obiectul unui schimb, până la clarificarea situației de către autoritatea competentă.
111. Marcajul indică faptul că datele se află sub rezerva unei contestații și limitează utilizarea acestora până la clarificarea situației, putând fi eliminat doar cu acordul persoanei vizate sau în baza unei decizii judiciare ori a autorității de supraveghere. În sensul prezentului Regulament, marcarea datelor contestate constituie o măsură de blocare a prelucrării acestora în scopul protejării drepturilor persoanei vizate.
112. În cadrul schimbului automatizat de date biometrice și alfanumerice, PUC asigură catalogarea datelor de referință prin aplicarea unor numere de referință care permit identificarea și corelarea rezultatelor pozitive (hit), fără a limita prelucrarea ulterioară a acestora în scopul investigării infracțiunilor.
113. PUC asigură ștergerea imediată din Sistemul electronic unic de gestionare a cazurilor și din canalele de comunicare a oricăror date cu caracter personal despre care se constată că au fost primite sau furnizate ilegal.
114. Prin derogare de la obligația de ștergere, în cazul în care există motive întemeiate să se considere că ștergerea datelor ar aduce atingere intereselor legitime ale persoanei vizate, PUC restricționează prelucrarea datelor în locul ștergerii acestora. Datele a căror prelucrare a fost restricționată pot fi prelucrate ulterior exclusiv în scopul care a împiedicat ștergerea lor.
115. Datele cu caracter personal primite sau furnizate legal de către PUC se șterg irevocabil din evidențele sale operative:
115.1. imediat ce se constată că nu mai sunt necesare pentru scopul pentru care au fost schimbate, dar nu mai târziu de 6 luni de la încheierea schimbului de informații;
115.2. la primirea unei notificări de la PNC privind expirarea termenului de păstrare în registrul sursă, conform legislației naționale;
115.3. după expirarea perioadei pentru care datele Europol pot fi prelucrate ori stocate în scopul pentru care au fost transmise;
115.4. imediat după afișare, în cazul rezultatelor interogărilor automatizate care nu au generat o concordanță (no-hit) sau a concordanțelor care nu au fost confirmate manual conform procedurilor de validare.
116. PUC reexaminează necesitatea și conformitatea păstrării datelor în termen de cel mult 6 luni de la încheierea fiecărui schimb de informații și, ulterior, în mod regulat, pentru a asigura respectarea principiilor necesității și proporționalității, ștergând irevocabil datele care nu mai sunt necesare.

Secțiunea a 4-a
Protecția persoanelor vizate, monitorizarea și răspunderea
117. PUC, în cooperare cu autoritățile competente care au dreptul de a utiliza mecanismele de căutare și schimb automatizat de date, implementează măsuri de automonitorizare pentru a verifica conformitatea tuturor activităților de prelucrare cu Legea nr. 195/2024 privind protecția datelor cu caracter personal. Aceste măsuri includ verificarea anuală a înregistrărilor (log-urilor) și a justificărilor legale introduse în Sistemul electronic unic de gestionare a cazurilor, în conformitate cu prevederile art. 48 alin. (2) din Legea privind cooperarea polițienească internațională, pentru a asigura trasabilitatea deplină a fiecărui schimb de date și informații.
118. CNPDCP exercită controlul asupra prelucrărilor efectuate de PUC și PNC, cooperând activ cu Autoritatea Europeană pentru Protecția Datelor în cadrul responsabilităților lor de supraveghere a Router-ului și a sistemului EPRIS.
119. În scopul asigurării unei supravegheri coordonate a aplicării prezentului Regulament și a protecției datelor biometrice transmise prin intermediul Router-ului și al sistemului EPRIS, Centrul Național pentru Protecția Datelor cu Caracter Personal participă la reuniuni de supraveghere coordonată cu autoritățile de supraveghere ale statelor membre și cu Autoritatea Europeană pentru Protecția Datelor, cel puțin o dată la doi ani. Participarea are ca scop armonizarea practicilor de control, evaluarea legalității transferurilor de date și elaborarea capitolelor naționale pentru rapoartele de activitate ale Comitetului European pentru Protecția Datelor.
120. La cererea unei persoane vizate, PUC, în strânsă colaborare cu autoritatea competentă deținătoare a datelor (PNC), furnizează informații privind categoriile de date prelucrate, originea acestora și temeiul legal al prelucrării. În cazul în care persoana contestă exactitatea datelor, PUC asigură aplicarea marcajului în fluxul internațional, conform deciziei PNC sau a CNPDCP.
121. În cazul în care persoana vizată contestă exactitatea datelor prelucrate prin PUC și aceasta nu poate fi stabilită imediat, datele respective sunt marcate cu un indicator specific până la clarificarea situației, marcaj care poate fi eliminat doar cu acordul persoanei sau în baza unei decizii a autorității competente.
122. Persoana vizată poate depune o cerere de rectificare sau ștergere a datelor direct la PNC deținător al datelor sau prin intermediul PUC. PNC are obligația de a examina cererea și de a informa persoana vizată despre decizia luată în termen de maximum 30 de zile calendaristice. Pe toată durata examinării, datele rămân marcate și cu utilizare restricționată. În cazul unui refuz, persoana vizată poate ataca decizia la autoritatea de supraveghere (CNPDCP) sau în instanța de contencios administrativ, conform legislației.
123. Încălcarea dispozițiilor prezentului Regulament atrage răspunderea disciplinară, administrativă, contravențională sau penală, după caz, în condițiile și conform procedurilor stabilite de legislație.

VI. RAPORTARE ȘI INDICATORI STATISTICI
Secțiunea 1
Colectarea și furnizarea datelor statistice
124. În scopul evaluării eficienței cooperării polițienești internaționale, monitorizării legale și auditului securității, autoritățile competente/PNC, conform domeniului de competență, colectează și furnizează indicatorii statistici rezultați din utilizarea Router-ului, sistemului EPRIS și EUCARIS, iar PUC asigură agregarea și transmiterea acestora către organismele europene.
125. Până la data de 1 martie a fiecărui an, PUC furnizează Comisiei Europene statisticile privind schimburile de informații cu alte state membre efectuate în anul calendaristic precedent, utilizând datele agregate din Sistemul electronic unic de gestionare a cazurilor, în format anonimizat.
126. Această raportare vizează exclusiv managementul informațiilor și cuprinde în mod obligatoriu, următoarele categorii:
126.1. numărul de cereri de informații transmise și primite de către PUC și de către autoritățile de aplicare a legii desemnate;
126.2. numărul de răspunsuri furnizate, defalcate în cereri urgente și neurgente și pe state membre solicitante;
126.3. numărul de cereri refuzate, defalcate pe state membre solicitante și pe motivele de refuz;
126.4. statisticile privind respectarea termenelor de 8 ore/3 zile/7 zile și impactul autorizațiilor judiciare asupra acestora, defalcate pe state membre solicitante.
127. Autoritățile competente desemnate în calitate de PNC au obligația de a colecta și de a furniza către PUC toate datele necesare pentru elaborarea rapoartelor statistice, conform domeniului lor de specialitate (biometrie, mijloace de transport, evidențe ale poliției), asigurându-se că informațiile transmise nu permit identificarea persoanelor vizate.

Secțiunea a 2-a
Indicatori statistici specifici sistemelor de schimb automatizat (Router, EPRIS și EUCARIS)
128. Pentru schimbul automatizat de date biometrice (profiluri ADN, date dactiloscopice și imagini faciale) prin intermediul Router-ului, PUC colectează următoarele date:
128.1. numărul de interogări efectuate de Republica Moldova și numărul de interogări primite de la fiecare stat membru și de la Europol, pe categorii de date;
128.2. numărul de interogări efectuate în fiecare dintre bazele de date conectate la Router;
128.3. numărul de concordanțe (hits) identificate în bazele de date naționale și în cele ale partenerilor;
128.4. numărul de concordanțe confirmate manual care au generat schimbul setului de date de bază;
128.5. numărul de concordanțe confirmate în cazul cărora nu a avut loc schimbul de date de bază;
128.6. numărul de interogări lansate simultan în CIR prin intermediul Router-ului;
128.7. tipul concordanțelor identificate, clasificate astfel:
128.7.1. date identificate (persoană) – date neidentificate (urme);
128.7.2. date neidentificate (urme) – date identificate (persoană);
128.7.3. date neidentificate (urme) – date neidentificate (urme);
128.7.4. date identificate (persoană) – date identificate (persoană).
129. Pentru schimbul de evidențe ale poliției prin sistemul EPRIS, indicatorii statistici includ:
129.1. numărul de interogări efectuate și primite de către autoritățile competente naționale;
129.2. numărul de interogări efectuate în fiecare dintre registrele de evidențe ale poliției conectate;
129.3. numărul de concordanțe pozitive identificate în registrele naționale și străine.
130. Pentru schimbul de date și informații privind mijloace de transport prin sistemul EUCARIS, indicatorii statistici includ:
130.1. numărul total de interogări lansate de PUC și primite de la statele membre ori Europol, defalcate pentru fiecare stat membru și pentru Europol;
130.2. numărul de interogări în fiecare dintre bazele de date conectate la sistemul EPRIS;
130.3. numărul de concordanțe obținute în raport cu baza de date a fiecărui stat membru în parte.

Secțiunea a 3-a
Utilizarea și protecția rapoartelor statistice
131. Accesul la datele statistice este rezervat exclusiv personalului autorizat din cadrul PUC, Comisiei Europene, eu-LISA și Europol, în scopul elaborării politicilor operaționale și de asigurare a calității datelor.
132. Datele statistice colectate sunt stocate după cum urmează:
132.1. indicatorii referitori la Router sunt transmiși și stocați în CRRS gestionat de eu-LISA;
132.2. indicatorii referitori la EPRIS sunt stocați de către Europol și PUC.
133. Este strict interzisă utilizarea datelor statistice pentru orice formă de identificare a persoanelor fizice, acestea fiind protejate prin măsuri tehnice și organizatorice împotriva utilizării neautorizate.


































Anexa nr. 2 la Hotărârea Guvernului nr. _____ /2026


REGULAMENTUL
privind organizarea și funcționarea Punctelor Naționale de Contact în scopul schimbului de date și informații

I. DISPOZIȚII GENERALE
1. Regulamentul de organizare și funcționare a Punctelor Naționale de Contact în scopul schimbului de date și informații (în continuare – Regulament) stabilește cadrul normativ pentru organizarea, funcționarea și atribuțiile Punctelor Naționale de Contact (în continuare – PNC), precum și procedurile operaționale pentru schimbul de date biometrice (profiluri ADN, date dactiloscopice și imagini faciale); date referitoare la vehicule, inclusiv autovehiculele anunțate în căutare, precum și piesele componente ale acestora consemnate cu număr de identificare, urmărite internațional sau fiind obiecte ale faptelor ilegale; date privind pașapoartele vizele, titlurile de valoare și permisele de conducere, inclusiv cele declarate false, furate sau pierdute; informații privind criminalitatea economică și financiară; evidențe ale poliției, inclusiv datele nominale privind persoanele urmărite, dispărute fără veste, aflate în vizorul autorităților de aplicare a legii sau implicate în activități infracționale; datele biometrice și antropometrice necesare identificării persoanelor dispărute fără veste, a cadavrelor și a părților de cadavru; date care nu privesc persoanele și informații operative; datele cu caracter personal prelucrate în contextul evenimentelor majore cu dimensiune transfrontalieră și al prevenirii și combaterii infracțiunilor cu caracter terorist, precum și alte date și informații prevăzute la art. 2 alin. (4) din Legea privind cooperarea polițienească internațională.
2. PNC sunt autoritățile/instituțiile publice competente responsabile de gestionarea tehnică și administrarea schimbului pentru o categorie specifică de date.
3. Noțiunile și termenii utilizați în prezentul Regulament, care nu sunt definiți în mod specific în cuprinsul acestuia, au semnificația stabilită la pct. 5 din Regulamentul de organizare și funcționare a Punctului Unic de Contact (în continuare – PUC) în scopul schimbului de date și informații, prevăzut în Anexa nr. 1.
4. În sensul prezentului Regulament, sunt PNC următoarele autorități/instituții publice competente, responsabile de gestionarea bazelor de date naționale și furnizarea informațiilor către PUC:
4.1. Centrul tehnico-criminalistic și expertize judiciare (în continuare – CTCEJ) al Inspectoratului General al Poliției — pentru domeniile de profiluri ADN, date dactiloscopice și imagini faciale, în partea ce ține de examinarea, verificarea și validarea de specialitate a concordanțelor;
4.2. Serviciul Tehnologii Informaționale, autoritate administrativă în subordinea MAI (în continuare – STI) — în calitate de deținător și administrator tehnic al resurselor informaționale specializate, responsabil de asigurarea interfețelor tehnice pentru schimbul de date pentru domeniul evidențelor cu caracter criminal, contravențional, datele nominale privind persoanele urmărite, dispărute fără veste sau implicate în activități infracționale, în condițiile și limitele prevăzute la art. 20-22 din Legea privind cooperarea polițienească internațională, date referitoare la autovehiculele anunțate în căutare, precum și piesele componente identificabile ale acestora urmărite internațional sau fiind obiecte ale faptelor ilegale, precum și pentru datele dactiloscopice (în partea asigurării funcționării Sistemului informațional automatizat „Registrul de stat dactiloscopic” și a comunicațiilor aferente schimbului de date dactiloscopice);
4.3. Inspectoratul General de Carabinieri, autoritate administrativă în subordinea MAI (în continuare – IGC) – pentru domeniul evenimentelor majore cu dimensiune transfrontalieră;
4.4. Agenția Servicii Publice (în continuare – ASP) — pentru domeniul de date privind mijloacele de transport, date privind pașapoartele, cărțile de identitate și buletinele de identitate ale cetățeanului Republicii Moldova, inclusiv a celor declarate false, furate sau pierdute, precum și date privind permisele de conducere;
4.5. Serviciul de Informații și Securitate (în continuare – SIS) — pentru informațiile necesare prevenirii infracțiunilor cu caracter terorist, în regim de informații indirect accesibile, în condițiile, limitele și conform procedurilor prevăzute de legislația națională;
5. PNC au obligația de a asigura interoperabilitatea sistemelor proprii cu infrastructura națională prin utilizarea prioritară a platformei guvernamentale de interoperabilitate (MConnect) pentru schimbul de date pe segmentul național către Sistemul electronic unic de gestionare a cazurilor administrat de către PUC, asigurând respectarea principiului „Digital by Default”. 
Obligația dezvoltării și punerii la dispoziție a interfețelor de interoperabilitate (servicii web de consum) necesare recepționării, integrării și consumului de date în cadrul Sistemului electronic unic de gestionare a cazurilor revine PUC, în calitate de administrator al sistemului central, în colaborare cu Agenția de Guvernare Electronică.
Utilizarea MConnect se va face cu respectarea standardului UMF și a cerințelor de securitate stabilite de Agenția de Guvernare Electronică, fără a afecta conectivitatea tehnică securizată către rețeaua TESTA administrată de Serviciul Tehnologia Informației și Securitate Cibernetică (în continuare – STISC).
6. Fiecare autoritate desemnată în calitate de PNC, stabilește, prin act administrativ intern, subdiviziunea responsabilă de executarea nemijlocită a atribuțiilor și persoanele autorizate să efectueze verificările manuale.

II. PRINCIPIILE DE ACTIVITATE ALE PNC ȘI MANAGEMENTUL CALITĂȚII DATELOR 
Secțiunea 1
Principii operaționale și de protecție a datelor
7. În exercitarea atribuțiilor specifice privind gestionarea tehnică și administrarea schimbului pentru o categorie specifică de date, PNC aplică principiile operaționale prevăzute la art. 4 din Legea privind cooperarea polițienească internațională precum și principiile de activitate stabilite în Secțiunea 1 a Anexei nr. 1, care se aplică în mod corespunzător.
8. PNC își desfășoară activitatea în baza următoarelor principii specifice prelucrării datelor biometrice și alfanumerice:
8.1. principiul exactității și actualizării — asigurarea caracterului veridic al datelor din registrele naționale și rectificarea sau ștergerea imediată a informațiilor incorecte;
8.2. principiul calității datelor — aplicarea procedurilor de verificare automatizată pentru a garanta că datele transmise permit compararea eficientă și reduc riscul concordanțelor false;
8.3. principiul intervenției umane — obligativitatea revizuirii manuale a oricărei concordanțe biometrice de către un membru calificat înainte de confirmarea hit-ului către PUC;
8.4. principiul marcării datelor contestate — aplicarea unui indicator special asupra datelor a căror exactitate este contestată de persoana vizată.

Secțiunea a 2-a
Calitatea datelor și standardele tehnice
9. PNC asigură că datele biometrice stocate (profiluri ADN, date dactiloscopice și imagini faciale) respectă standardele minime de calitate stabilite la nivelul Uniunii Europene pentru a permite compararea automatizată prin Router.
10. În cazul în care Router-ul notifică PUC că datele transmise de un PNC sunt necorespunzătoare pentru o comparare automatizată, PNC-ul vizat are obligația de a reexamina și de a corecta și corecta setul de date în cel mai scurt timp.

Secțiunea a 3-a
Interfețele tehnice pentru schimbul de date
11. Schimbul de date și informații între PNC și PUC, inclusiv în regim automatizat, se realizează prin intermediul platformei de interoperabilitate MConnect, care servește drept strat de interoperabilitate național ce alimentează interfețele tehnice internaționale, asigurând tranzitul securizat al datelor din registrele de stat către:
11.1. Router-ul UE – utilizat exclusiv pentru interogarea, extragerea și evaluarea automatizată a datelor biometrice (profiluri ADN, date dactiloscopice și imagini faciale);
11.2. sistemul EPRIS – utilizat ca infrastructură tehnică descentralizată pentru interconectarea și căutarea automatizată în registrele naționale de evidențe ale poliției;
11.3. sistemul EUCARIS – interfața specifică utilizată pentru schimbul automatizat al datelor privind mijloacele de transport;
11.4. rețeaua securizată de comunicații TESTA – infrastructură securizată de comunicații utilizată pentru asigurarea conectivității Republicii Moldova la canalele de schimb de date și informații ale Uniunii Europene și ale statelor participante, în scopul realizării schimbului automatizat de date și al cooperării polițienești internaționale, administrată la nivel național de autoritatea desemnată potrivit cadrului normativ;
12. În vederea asigurării unui schimb internațional de date și informații structurat și a interoperabilității tehnice, PNC-urile au următoarele obligații privind standardizarea:
12.1. la dezvoltarea și operarea infrastructurii naționale conectate la Router și EPRIS, PNC-urile utilizează obligatoriu standardul privind UMF;
12.2. orice schimb de date și informații trebuie să respecte specificațiile UMF pentru a garanta uniformitatea, structura și calitatea datelor transmise și recepționate la nivel național și european.

III. ADMINISTRAREA TEHNICĂ A INFRASTRUCTURII PENTRU SCHIMBUL DE DATE ȘI INFORMAȚII
Secțiunea 1
Administrarea tehnică a Router-ului și a bazelor de date biometrice
13. PNC conform domeniilor de competență, sunt responsabile de administrarea tehnică, mentenanța și securitatea nodului național conectat la Router-ul Uniunii Europene.
14. În raport cu infrastructura Router-ului, PNC-urile au următoarele obligații tehnice:
14.1. asigurarea interfeței tehnice a sistemelor proprii care conțin profiluri ADN, date dactiloscopice și imagini faciale cu Router-ul UE, facilitând interogarea automatizată;
14.2. implementarea și menținerea standardelor de calitate pentru datele biometrice stocate, asigurând proceduri de verificare automatizată a calității datelor transmise pentru a preveni erorile de comparare;
14.3. asigurarea conectivității tehnice securizate prin rețeaua TESTA, garantând disponibilitatea și securitatea canalului național de comunicații.
15. În timp ce PUC deține competența de utilizare operativă a rezultatelor, PNC-urile dețin competența tehnică exclusivă asupra infrastructurii hardware și software. PUC nu are atribuții în gestionarea bazelor de date biometrice, PNC-urile fiind singurele autorități responsabile de remedierea defecțiunilor care împiedică accesul Router-ului la datele de referință naționale.

Secțiunea a 2-a
Administrarea tehnică a Sistemului EPRIS
16. STI în calitate de PNC pentru domeniul evidențelor poliției, este responsabil de operarea tehnică a infrastructurii descentralizate a sistemului EPRIS la nivel național.
17. În exercitarea atribuțiilor prevăzute la pct. 16, STI asigură:
17.1. funcționarea și disponibilitatea infrastructurii tehnice naționale conectate la EPRIS;
17.2. interconectarea tehnică a indexurilor evidențelor poliției cu instrumentul de căutare EPRIS;
17.3. implementarea măsurilor tehnice de pseudonimizare, autentificare, control al accesului și securitate a comunicațiilor;
17.4. implementarea tehnică a drepturilor de acces aprobate de autoritățile competente;
17.5. jurnalizarea operațiunilor de acces, interogare și transmitere a rezultatelor, în condițiile cadrului normativ aplicabil;
17.6. notificarea PUC cu privire la incidentele tehnice și întreprinderea măsurilor necesare pentru restabilirea funcționării infrastructurii.

Secțiunea a 3-a
Implementarea tehnică a Standardului UMF
18. Toate PNC au obligația de a implementa și actualiza standardul privind UMF la nivelul bazelor de date sectoriale pe care le gestionează.
19. Implementarea tehnică a UMF la nivel de PNC presupune:
19.1. corelarea și organizarea structurată a informațiilor din registrele naționale conform specificațiilor tehnice europene, pentru a permite transportul acestora prin Router și EPRIS;
19.2. asigurarea interoperabilității automate, astfel încât mesajele generate de bazele de date naționale să poată fi procesate fără erori de sistemele internaționale;
19.3. actualizarea periodică a formatului UMF în conformitate cu specificațiile tehnice adoptate la nivelul Uniunii Europene, fără a depinde de intervenția operativă a PUC.

Secțiunea a 4-a
Mentenanța și garanția disponibilității
20. PNC-urile tehnice sunt responsabile de implementarea măsurilor de securitate fizică și logică (criptare, autentificare securizată) pentru protejarea integrității datelor în timpul procesului de transmitere către PUC.
21. PUC nu deține competențe sau resurse tehnice pentru intervenții asupra serverelor, bazelor de date sau rețelelor de comunicații. În cazul unui incident tehnic care afectează Router-ul, EPRIS sau utilizarea standardului UMF, PNC-ul responsabil are obligația de a interveni imediat pentru restabilirea funcționării și de a furniza detalii tehnice PUC pentru notificarea oficială a partenerilor internaționali și a CERT-UE.

IV. MANAGEMENTUL, RECTIFICAREA ȘI PROTECȚIA DATELOR
Secțiunea 1
Rectificarea și ștergerea datelor
22. În cazul în care un PNC constată că au fost furnizate către PUC date incorecte, neactuale sau care nu ar fi trebuit furnizate, acesta notifică imediat PUC pentru a asigura informarea partenerilor internaționali și rectificarea/ștergerea datelor în toate sistemele vizate.
23. Datele transmise legal se șterg în momentul în care nu mai sunt necesare pentru scopul transmiterii sau la expirarea termenului maxim de păstrare prevăzut de legislația națională.
24. PNC în calitate de operatori ai sistemelor informaționale și bazelor de date sectoriale, sunt exclusiv responsabile de monitorizarea legalității și a termenelor de păstrare a datelor de referință furnizate către PUC.
25. În cazul în care un PNC constată că datele furnizate anterior către PUC au fost transmise ilegal, sunt inexacte sau au fost șterse din registrele naționale ca urmare a expirării termenelor legale de păstrare, acesta notifică imediat PUC în vederea ștergerii sau rectificării corespunzătoare a acestora în fluxurile internaționale.
26. Prin derogare de la obligația de ștergere prevăzută la pct. 22, în cazul în care există motive întemeiate să se considere că ștergerea datelor ar aduce atingere intereselor legitime ale persoanei vizate, PNC restricționează prelucrarea datelor în locul ștergerii acestora. Datele a căror prelucrare a fost restricționată pot fi prelucrate ulterior exclusiv în scopul care a împiedicat ștergerea lor.
27. PNC se asigură că orice set de date de bază furnizat către PUC în urma unei concordanțe (hit) respectă termenele maxime de păstrare prevăzute de legislația națională a Republicii Moldova, informând PUC cu privire la aceste termene la momentul furnizării.

Secțiunea a 2-a
Procedura de marcare a datelor (catalogare și blocare)
28. PNC asigură exactitatea și relevanța datelor cu caracter personal prelucrate prin aplicarea procedurilor de marcare corespunzătoare. În cadrul schimbului automatizat, PNC aplică procedura de catalogare pentru datele de referință, în scopul permiterii identificării și corelării acestora, fără a limita prelucrarea lor ulterioară.
29. Procedura de catalogare se realizează prin atribuirea unui număr de referință profilurilor ADN, datelor dactiloscopice și imaginilor faciale, în conformitate cu specificațiile tehnice prevăzute la art. 17 din Lege, permițând identificarea și corelarea rezultatelor pozitive (hit) fără a restricționa accesul sau prelucrarea datelor.
30. Dacă o persoană vizată contestă exactitatea datelor deținute de un PNC, iar aceasta nu poate fi stabilită imediat, PNC-ul aplică marcajul de blocare asupra datelor respective.
31. Marcajul de blocare limitează utilizarea datelor până la clarificarea situației și poate fi eliminat doar:
31.1. cu acordul expres al persoanei vizate;
31.2. în baza unei decizii definitive a instanței de judecată;
31.3. în baza unei decizii a Centrului Național pentru Protecția Datelor cu Caracter Personal (în continuare – CNPDCP).

Secțiunea a 3-a
Automonitorizarea și protecția persoanelor vizate
32. În calitate de operatori de date, PNC implementează proceduri interne de automonitorizare pentru a verifica dacă accesul PUC la datele de referință se realizează exclusiv în scopurile și condițiile prevăzute de lege.
33. PNC-urile au obligația de a pune la dispoziția CNPDCP toate înregistrările (log-urilor) păstrate pentru o perioadă de 3 ani, facilitând auditurile periodice privind legalitatea interogărilor automate primite prin intermediul Router-ului și EPRIS.
34. Atunci când PUC solicită informații în urma unei cereri a persoanei vizate, PNC-ul responsabil furnizează fără întârziere detaliile necesare pentru a demonstra exactitatea și relevanța datelor furnizate, sau procedează la rectificarea acestora dacă se constată erori.

V. JURNALIZAREA OPERAȚIUNILOR ȘI RAPORTAREA STATISTICĂ
Secțiunea 1
Păstrarea înregistrărilor (log-urilor)
35. Jurnalizarea operațiunilor de acces și schimb de date efectuate pe segmentul național între PNC și PUC este asigurată în mod automatizat prin intermediul platformei de interoperabilitate MConnect. Înregistrările (log-urile) sunt păstrate de către Agenția de Guvernare Electronică, în calitate de posesor al platformei, pentru o perioadă de 3 ani de la data creării acestora, asigurând PUC și CNPDCP accesul necesar pentru monitorizarea legalității prelucrării și auditul securității.
36. Înregistrările generate prin MConnect trebuie să asigure trasabilitatea conform standardelor prevăzute la pct. 105 din Anexa nr. 1, cuprinzând: entitatea solicitantă, data și ora exactă, bazele de date interogate, identificatorul persoanei autorizate și justificarea interogării. PNC-urile sunt exonerate de obligația instituirii unor sisteme de jurnalizare paralele pentru datele tranzitate prin MConnect, fiind responsabile doar de jurnalizarea acțiunilor de administrare locală a bazelor de date proprii.

Secțiunea a 2-a
Furnizarea indicatorilor statistici
37. Colectarea indicatorilor statistici privind numărul de interogări (lansate și primite) și timpul de răspuns pe segmentul național se realizează prin funcționalitățile integrate de raportare ale platformei MConnect. PUC are acces direct la aceste date agregate pentru elaborarea rapoartelor anuale destinate Comisiei Europene și eu-LISA, eliminând necesitatea furnizării manuale a acestor indicatori de către PNC-uri.
38. Indicatorii furnizați includ numărul de interogări primite/lansate pe categorii de date, numărul de concordanțe (hits) identificate și tipul acestora (persoană-persoană, persoană-urmă, etc.).

VI. SECURITATEA ȘI MANAGEMENTUL INCIDENTELOR
39. PNC-urile sunt responsabile de implementarea măsurilor de securitate pentru protejarea integrității și confidențialității datelor în timpul procesului de transmitere către PUC, prin:
39.1. criptarea datelor – PNC-urile utilizează tehnici de criptare corespunzătoare pentru transportul tuturor datelor către Router, EPRIS sau EUCARIS;
39.2. autentificarea securizată – accesul personalului autorizat din cadrul PNC-urilor la echipamentele de prelucrare se face exclusiv prin utilizarea numelor de utilizator individuale și a codurilor de acces confidențiale;
39.3. protecția fizică și logică – PNC-urile implementează măsuri care să împiedice citirea, copierea, modificarea sau ștergerea neautorizată a suporturilor de date în timpul transportului și prelucrării acestora.
40. În cazul unui incident semnificativ de securitate (impact asupra integrității sau confidențialității datelor), PNC notifică PUC imediat, pentru a permite raportarea către CERT-UE în termen de maximum 24 de ore.
41. Încălcarea dispozițiilor prezentului Regulament atrage răspunderea disciplinară, administrativă, contravențională sau penală, după caz, în condițiile și conform procedurilor stabilite de legislație.

VII. Centrul tehnico-criminalistic și expertize judiciare al Inspectoratului General al Poliției și Serviciul Tehnologii Informaționale al MAI
Secțiunea 1
Atribuțiile specifice în domeniul datelor biometrice
42. CTCEJ este autoritatea responsabilă de gestionarea și administrarea bazelor de date naționale privind profilurile ADN, datele dactiloscopice și imaginile faciale, având competența exclusivă de a genera și furniza datele de referință și seturile de date de bază necesare schimbului automatizat, inclusiv în scopul identificării persoanelor dispărute fără veste și a cadavrelor neidentificate în contextul cazurilor umanitare și situațiilor de urgență. În acest scop, CTCEJ asigură funcționarea și securitatea interfeței tehnice a sistemelor proprii cu Router-ul UE, facilitând accesul automatizat al partenerilor internaționali, prin intermediul infrastructurii gestionate de PUC.
43. STI are obligația de a implementa și menține standardele minime de calitate pentru datele biometrice stocate, asigurând o procedură de verificare automatizată pentru a garanta că datele transmise permit o comparare eficientă și reduc riscul concordanțelor false. În cazul în care Router-ul notifică faptul că datele transmise sunt necorespunzătoare pentru o comparare automatizată, CTCEJ are responsabilitatea de a reevalua și corecta setul de date în cel mai scurt timp posibil.
44. Punerea în aplicare a obligațiilor STI privind administrarea tehnică a nodului național conectat la Router-ul UE și asigurarea interfeței automate cu infrastructura centrală a Uniunii Europene pentru profilurile ADN, datele dactiloscopice și imaginile faciale este condiționată de data la care Republica Moldova va obține accesul juridic și tehnic la aceste mecanisme, în temeiul tratatelor internaționale încheiate sau de la data aderării la Uniunea Europeană.

Secțiunea a 2-a
Validarea rezultatelor și proceduri de schimb de date și informații
45. [bookmark: _Hlk229725631]Conform principiului intervenției umane, CTCEJ are responsabilitatea exclusivă de a valida orice concordanță (hit) identificată automatizat, prin revizuire manuală efectuată de un membru calificat. Decizia de a permite transmiterea setului de date de bază aparține PNC (CTCEJ), care facilitează schimbul prin interfața PUC în termen de maximum 48 de ore, asigurând structurarea informațiilor conform standardului UMF.
46. După confirmarea manuală a concordanței, CTCEJ facilitează prin intermediul PUC schimbul setului de date de bază în termen de maximum 48 de ore, utilizând obligatoriu standardul UMF pentru structurarea informațiilor. Comunicarea solicitărilor motivate de informații suplimentare și a detaliilor aferente dosarelor penale se realizează prin canalul securizat SIENA.

Secțiunea a 3-a
Organizarea administrativă și raportarea statistică
47. STI stabilește, prin act administrativ, subdiviziunea internă responsabilă de gestionarea conexiunii la Router-ul UE și desemnează nominal persoanele autorizate să efectueze interogările și verificările manuale ale rezultatelor. Personalul autorizat va utiliza exclusiv mecanisme de autentificare securizată (nume de utilizator individuale și coduri de acces confidențiale) pentru accesul la date.
48. În scopul evaluării eficienței cooperării, CTCEJ colectează și furnizează periodic către PUC indicatorii statistici specifici, care includ: numărul de interogări (lansate și primite), numărul de concordanțe (hits) identificate în bazele de date de profil și tipul acestora (persoană-persoană sau persoană-urmă), asigurându-se că informațiile transmise nu permit identificarea directă a persoanelor vizate. Toate aceste operațiuni de acces sunt jurnalizate și păstrate în înregistrări (log-uri) pentru o perioadă de 3 ani.

VIII. Serviciul Tehnologii Informaționale, autoritate administrativă în subordinea Ministerului Afacerilor Interne
Secțiunea 1
Atribuțiile specifice în domeniul evidențelor poliției cu caracter criminal, contravențional și dactiloscopic
49. STI este desemnat în calitate de PNC responsabil pentru administrarea tehnică a sistemelor informaționale de stat din domeniul afacerilor interne ce conțin evidențe cu caracter criminal, contravențional și dactiloscopic, precum și pentru datele referitoare la autovehiculele anunțate în căutare și piesele componente identificabile ale acestora urmărite internațional sau fiind obiecte ale faptelor ilegale. În exercitarea acestor atribuții, STI are rolul de deținător și administrator tehnic al resurselor informatice specializate, inclusiv al Sistemului Informațional Automatizat „Registrul Informației Criminalistice și Criminologice” și al Registrului de stat dactiloscopic, asigurând disponibilitatea tehnică a acestora și interconectarea nodului național EPRIS cu bazele de date naționale menționate, în vederea furnizării către PUC a datelor de referință necesare schimbului internațional.
50. La primirea unei solicitări de interogare prin intermediul sistemului EPRIS, STI asigură, prin mecanisme automatizate și fără întârziere, inițierea căutării în registrele naționale de evidență utilizând seturile de date obligatorii (nume, prenume și data nașterii) și, după caz, datele suplimentare disponibile. Toate concordanțele rezultate sunt transmise automatizat către EPRIS pentru a fi puse la dispoziția statului solicitant.
51. Exercitarea atribuțiilor de operare tehnică a infrastructurii descentralizate a sistemului EPRIS și asigurarea interconectării registrelor naționale de evidență cu sistemele informatice ale statelor membre ale Uniunii Europene și Europol se vor realiza progresiv, pe măsura asigurării condițiilor juridice și tehnice necesare pentru conectarea la infrastructura centrală a Uniunii Europene.

Secțiunea a 2-a
Standarde tehnice și protecția datelor în sistemul EPRIS
52. În scopul protejării identității persoanelor vizate în etapa de căutare, STI are obligația de a asigura exclusiv procesul tehnic de pseudonimizare a datelor nominative (nume, prenume, pseudonime), utilizând serii alfanumerice care să împiedice identificarea directă până la momentul confirmării unei concordanțe. STI se asigură că orice schimb de date și informații respectă standardul UMF, garantând astfel interoperabilitatea tehnică și uniformitatea informațiilor transmise.
53. În cazul în care o interogare indică o concordanță, STI facilitează furnizarea setului de date suplimentare în urma unei solicitări motivate transmise prin intermediul canalului SIENA. STI are responsabilitatea exclusivă de a monitoriza permanent disponibilitatea infrastructurii naționale EPRIS și de a întreprinde imediat toate măsurile tehnice necesare pentru restabilirea funcționării în cazul unor defecțiuni. PUC va fi notificat imediat de către STI despre natura incidentului tehnic, exclusiv în scopul informării partenerilor internaționali, fără a prelua sarcini de diagnosticare sau intervenție tehnică.
54. În cazul unui incident semnificativ la nivelul nodului național EPRIS, STI are obligația de a implementa fără întârziere măsurile tehnice de remediere și de a acorda asistență prioritară experților Europol pentru diagnosticare. STI furnizează PUC toate detaliile tehnice necesare pentru ca acesta să poată informa Comisia Europeană și partenerii internaționali în termenul de maximum 24 de ore de la detectare.

Secțiunea a 3-a
Organizarea internă, jurnalizarea și raportarea
55. STI stabilește, prin act administrativ, subdiviziunea responsabilă de administrarea tehnică a nodului EPRIS și desemnează nominal persoanele autorizate să gestioneze accesul la registrele de evidență. Personalul autorizat utilizează exclusiv mecanisme de autentificare securizată, bazate pe nume de utilizator individuale și coduri de acces confidențiale, pentru a preveni prelucrarea neautorizată a datelor.
56. Trasabilitatea operațiunilor de acces la registrele gestionate de STI în scopul schimbului de date cu PUC este garantată prin jurnalizarea integrată în platforma MConnect. STI asigură corelarea identificatorilor de utilizator cu sistemele proprii de autentificare pentru a permite identificarea precisă a persoanei autorizate în log-urile centralizate.

IX. Inspectoratul General de Carabinieri, autoritate administrativă în subordinea Ministerului Afacerilor Interne
Secțiunea 1
Atribuțiile specifice, canale de comunicare și interoperabilitate tehnică
57. IGC este desemnat în calitate de PNC responsabil pentru domeniul evenimentelor majore cu dimensiune transfrontalieră, având rolul de a furniza și de a schimba informații, la solicitare sau din proprie inițiativă, cu PUC și entitățile similare din statele membre în scopul prevenirii infracțiunilor, menținerii ordinii și siguranței publice în contextul evenimentelor majore cu dimensiune transfrontalieră, precum și pentru gestionarea riscurilor asociate acestora.
58. Schimbul de informații (furnizare/solicitare) în cazul evenimentelor majore cu dimensiune transfrontalieră gestionate de IGC, se va efectua prin intermediul PUC și PNC privind competițiile sportive gestionate de IGC, care operează prin intermediul canalelor Europol și al mecanismelor europene de cooperare polițienească.
59. În exercitarea atribuțiilor sale, IGC furnizează informații referitoare la grupuri de persoane care prezintă o amenințare la adresa ordinii și securității publice, precum și date care nu privesc persoanele (informații generale și tehnice), ori date operative relevante pentru asigurarea securității în cadrul evenimentelor publice. Schimbul de date și informații se realizează cu respectarea principiilor necesității și proporționalității, asigurând un echilibru între cerințele de securitate și protecția drepturilor fundamentale.
60. Punerea în aplicare a obligațiilor IGC privind schimbul de informații în cazul evenimentelor majore cu dimensiune transfrontalieră prin intermediul mecanismelor europene de cooperare polițienească și utilizarea canalului SIENA pentru aceste fluxuri este condiționată de data la care Republica Moldova va obține accesul juridic și tehnic la aceste instrumente, în temeiul tratatelor internaționale încheiate sau de la data aderării la Uniunea Europeană.
61. Pentru schimbul de informații aferente interogărilor sau solicitărilor primite, IGC utilizează ca interfață principală de comunicare aplicația SIENA, sub coordonarea operativă a PUC, având obligația de a asigura interoperabilitatea sistemelor proprii de evidență cu infrastructura gestionată de PUC prin utilizarea standardului UMF pentru toate mesajele structurate transmise. Orice soluție tehnică implementată la nivelul IGC trebuie să permită transportul datelor prin canale criptate, asigurând integritatea informațiilor pe tot parcursul fluxului comunicațional.

Secțiunea a 2-a
Organizarea administrativă, jurnalizarea și statistica
62. IGC stabilește, prin act administrativ, subdiviziunea responsabilă de cooperarea internațională și desemnează nominal personalul autorizat să gestioneze solicitările de date. Accesul acestora la sistemele informaționale se realizează exclusiv prin mecanisme de autentificare securizată, fiind strict interzisă utilizarea conturilor generice.
63. Trasabilitatea operațiunilor de acces la registrele gestionate de IGC în scopul schimbului de date cu PUC este garantată prin jurnalizarea integrată în platforma MConnect. IGC asigură corelarea identificatorilor de utilizator cu sistemele proprii de autentificare pentru a permite identificarea precisă a persoanei autorizate în log-urile centralizate.

X. Agenția Servicii Publice
Secțiunea 1
Atribuțiile specifice în domeniul datelor privind mijloacele de transport, pașapoartele și al permiselor de conducere
64. ASP este desemnată în calitate de PNC responsabil de gestionarea bazelor de date naționale privind mijloacele de transport, a datelor referitoare la pașapoarte, cărțile de identitate și buletinele de identitate ale cetățeanului Republicii Moldova, inclusiv a celor declarate false, furate sau pierdute, precum și a datelor privind permisele de conducere, în scopul furnizării informațiilor necesare PUC pentru schimbul internațional de date și informații. În exercitarea acestor atribuții, ASP asigură conexiunea tehnică a registrelor proprii cu sistemul EUCARIS pentru datele despre mijloacele de transport și facilitează interfața cu baza de date SLTD a Interpol pentru verificarea pașapoartelor.
65. ASP, în calitate de PNC, asigură transmiterea imediată a informațiilor necesare către Biroul național SIRENE, în vederea introducerii unei alerte în Sistemul de Informații Schengen în toate cazurile de raportare a furtului certificatelor de înmatriculare a vehiculelor.
66. ASP asigură lansarea și primirea interogărilor automatizate fără întârziere, garantând accesul autorităților competente la datele privind proprietarii de vehicule și statutul pașapoartelor. Căutările în bazele de date privind proprietarii sau deținătorii vehiculelor sunt permise exclusiv în privința persoanelor care au calitatea de bănuit, învinuit, inculpat sau condamnat, în conformitate cu prevederile art. 15 alin. (3) din Legea privind cooperarea polițienească internațională. Toate schimburile de date și informații realizate prin aceste interfețe tehnice trebuie să utilizeze standardul UMF pentru a asigura uniformitatea și interoperabilitatea informațiilor transmise către partenerii internaționali.
67. ASP asigură interfața tehnică și fluxul de date necesar pentru introducerea și gestionarea în Sistemul de Informații Schengen a alertelor referitoare la mijloacele de transport și documente (pașapoarte, certificate de înmatriculare și permise de conducere) raportate ca fiind furate, pierdute, sustrase sau anulate.
Interfața tehnică gestionată de ASP pentru verificarea pașapoartelor vizează exclusiv statutul juridic al documentului (validitate, furt, pierdere) și nu permite accesul la datele biometrice stocate pe mediul electronic al documentului.
68. ASP asigură accesul PUC la datele din Registrul de stat al vehiculelor și Registrul de stat al conducătorilor de vehicule în scopul îndeplinirii sarcinilor specifice de combatere a criminalității legate de vehicule, conform cerințelor de cooperare prin canalul Europol.
69. Prevederile referitoare la schimbul automatizat de date prin interfața EUCARIS și gestionarea alertelor în Sistemul de Informații Schengen vor produce efecte juridice și tehnice depline de la data acordării accesului oficial al Republicii Moldova la aceste infrastructuri europene, până la acea dată ASP asigurând schimbul de date prin canalele de cooperare internațională disponibile.

Secțiunea a 2-a
Managementul calității datelor și securitatea prelucrării
70. ASP are obligația de a asigura exactitatea și actualizarea permanentă a datelor din registrele de stat aflate în posesie, procedând la rectificarea sau ștergerea imediată a informațiilor incorecte ori neactuale identificate în cursul schimbului de date. În cazul în care o persoană vizată contestă exactitatea datelor deținute de ASP, instituția aplică un marcaj corespunzător care limitează utilizarea acestora până la clarificarea situației conform procedurilor legale.
71. În conformitate cu legislația națională, ASP retrage alerta din registrul de căutare de îndată ce motivul de introducere a alertei asupra vehiculului sau a documentului aferent încetează să mai existe, asigurând informarea imediată a PUC, sau după caz Biroului național SIRENE pentru actualizarea corespunzătoare în Sistemul de Informații Schengen.
72. Pentru protejarea confidențialității, accesul personalului ASP la sistemele de schimb de date și informații se realizează exclusiv prin mecanisme de autentificare securizată (nume de utilizator individuale și coduri de acces), fiind implementate măsuri de securitate fizică și logică pentru a preveni accesul neautorizat. În cazul detectării unui incident de securitate semnificativ, ASP notifică imediat PUC pentru a permite raportarea incidentului către CERT-UE în termen de maximum 24 de ore.

Secțiunea a 3-a
Organizarea internă, jurnalizarea și raportarea statistică
73. ASP stabilește, prin act administrativ, subdiviziunea internă responsabilă de executarea atribuțiilor de PNC și desemnează nominal persoanele autorizate să efectueze interogările și să gestioneze fluxul de date.
74. Trasabilitatea operațiunilor de acces la registrele gestionate de ASP în scopul schimbului de date cu PUC este garantată prin jurnalizarea integrată în platforma MConnect. ASP asigură corelarea identificatorilor de utilizator cu sistemele proprii de autentificare pentru a permite identificarea precisă a persoanei autorizate în log-urile centralizate.
75. ASP colectează și furnizează periodic către PUC indicatorii statistici necesari, care includ numărul total de interogări (lansate și primite) prin sistemul EUCARIS și baza de date SLTD, precum și numărul de concordanțe obținute. Raportarea statistică se realizează astfel încât să nu permită identificarea directă a persoanelor vizate, servind exclusiv evaluării eficienței cooperării polițienești internaționale.

XI. Serviciul de Informații și Securitate al Republicii Moldova
Secțiunea 1
Atribuțiile specifice în domeniul prevenirii infracțiunilor cu caracter terorist
76. SIS este desemnat în calitate de PNC responsabil pentru domeniul furnizării informațiilor necesare prevenirii infracțiunilor cu caracter terorist, exclusiv în cadrul mecanismului de schimb de date și informații aferente acestui domeniu. În exercitarea acestor atribuții, SIS are rolul de a furniza PUC datele de referință și seturile de date de bază necesare schimbului internațional de date și informații în contextul combaterii terorismului, exclusiv în baza mecanismului solicitare-răspuns, sau din proprie inițiativă, atunci când circumstanțele justifică în mod rezonabil concluzia că persoanele vizate pot săvârși infracțiuni cu caracter terorist. În ambele situații, furnizarea datelor se realizează exclusiv în regim de informații indirect accesibile, fără acordarea unui acces tehnic direct sau permanent la sistemele informaționale proprii și după evaluarea prealabilă de către Serviciu a legalității și oportunității divulgării acestora.
77. SIS asigură că furnizarea informațiilor se realizează cu respectarea strictă a principiilor necesității și proporționalității, vizând exclusiv prevenirea, depistarea și investigarea infracțiunilor de terorism. Activitatea PNC din cadrul SIS se desfășoară fără a aduce atingere suveranității, securității sau ordinii publice a Republicii Moldova, respectând principiul protejării intereselor naționale.

Secțiunea a 2-a
Standarde tehnice și canale de comunicare
78. SIS asigură interoperabilitatea sistemelor proprii cu infrastructura tehnică gestionată de PUC, utilizând standardul UMF și SIENA pentru schimbul de informații suplimentare. Rolul PUC în acest proces este strict limitat la asigurarea interfeței tehnice și operative de comunicație, fără a deține competențe de coordonare, analiză sau intervenție în domeniul combaterii terorismului, care rămân în responsabilitatea exclusivă a SIS conform legislației speciale.
79. Pentru acțiunile ulterioare confirmării unei concordanțe (hit) sau pentru transmiterea solicitărilor motivate de informații suplimentare, SIS utilizează ca interfață principală de comunicare canalul SIENA. În situații de urgență majoră, unde datele sunt esențiale pentru prevenirea unei amenințări iminente la viața unei persoane, SIS colaborează cu PUC pentru urgentarea procedurilor de schimb de date și informații.

Secțiunea a 3-a
Securitatea, jurnalizarea și raportarea statistică
80. SIS este responsabil de securitatea fizică și informațională a bazelor de date sectoriale conectate la infrastructura de schimb, implementând mecanisme de autentificare securizată prin nume de utilizator individuale și coduri de acces confidențiale. În cazul detectării unui incident de securitate care afectează integritatea sau confidențialitatea datelor, SIS notifică imediat PUC pentru a permite raportarea către CERT-UE în termen de maximum 24 de ore.
81. Datele și informațiile relevante obținute anterior pornirii urmăririi penale sau în cadrul activităților de identificare, documentare și investigare a faptelor susceptibile de a constitui infracțiuni de terorism sunt furnizate de către Serviciul de Informații și Securitate cu respectarea regimului juridic aplicabil informațiilor operative, informațiilor atribuite la secret de stat și/sau surselor specifice de informații, conform legislației naționale.

XII. Serviciul Tehnologia Informației și Securitate Cibernetică
Secțiunea 1
Atribuțiile specifice în calitate de punct de conectare la domeniul local la rețeaua TESTA
82. STISC exercită potrivit Hotărârii Guvernului nr. 65/2026 cu privire la conectarea Republicii Moldova la rețeaua TESTA rolul de punct de conectare la domeniul local la rețeaua de comunicații securizată a Uniunii Europene TESTA.
83. Platforma MConnect constituie canalul principal pentru furnizarea informațiilor direct accesibile către PUC, eliminând necesitatea unor conexiuni punct-la-punct între PUC și sistemele informatice deținute de PNC (ASP, STI, CTCEJ). În timp ce Agenția de Guvernare Electronică asigură cadrul tehnic de interoperabilitate și securitatea datelor în tranzit pe segmentul național, STISC rămâne responsabil exclusiv de administrarea tehnică a rețelei securizate TESTA, asigurând legătura dintre nodul central național (alimentat prin MConnect) și infrastructura Uniunii Europene.
84. Funcțiile de administrare a infrastructurii securizate de comunicații S-TESTA pe segmentul de legătură cu infrastructura centrală a Uniunii Europene, precum și asigurarea suportului tehnic pentru funcționarea Router-ului UE, a sistemului EPRIS și a sistemului EUCARIS, se vor pune în aplicare de la data obținerii accesului tehnic și juridic al Republicii Moldova la resursele menționate.

Secțiunea a 2-a
Securitatea și managementul incidentelor de securitate
85. STISC asigură monitorizarea continuă a canalului național de comunicații pentru detectarea oricăror anomalii sau amenințări la adresa securității schimbului internațional de date și informații.
86. În cazul detectării unui incident semnificativ de securitate cibernetică care afectează disponibilitatea sau integritatea rețelei TESTA, STISC are următoarele obligații:
86.1. notifică imediat PUC despre natura și impactul incidentului, furnizând detaliile tehnice necesare pentru a permite raportarea către CERT-UE în termen de maximum 24 de ore;
86.2. întreprinde măsuri imediate de izolare a incidentului și de restabilire a funcționării canalelor de comunicații afectate;
86.3. colaborează cu eu-LISA și Europol, prin intermediul PUC, pentru implementarea planurilor de gestionare a incidentelor la nivel de rețea.
87. În cazul unui incident la nivelul Router-ului, STISC și PNC-urile de domeniu (STI, CTCEJ) au obligația de a acorda asistență tehnică prioritară experților eu-LISA, furnizând toate informațiile necesare pentru diagnosticare și aplicând fără întârziere corecțiile de securitate sau modificările de configurație solicitate prin planul de răspuns coordonat de agenție.
88. Trasabilitatea operațiunilor de acces la registrele gestionate de STISC în scopul schimbului de date cu PUC este garantată prin jurnalizarea integrată în platforma MConnect. STISC asigură corelarea identificatorilor de utilizator cu sistemele proprii de autentificare pentru a permite identificarea precisă a persoanei autorizate în log-urile centralizate.

